c: text/html

text:
LEKSION 10
Maunor si Jesus
Lanang kasin mainomay ya unoren si mamam tan papam?— No maminsan mairap. Di ba, maunor si Jesus ed si Jehova tan ed saray ateng to?— Sarag mon aligen si Jesus pian naunor mo ray ateng mo anggan no maminsan et aliwan mainomay. Amtaen ta sirin so istorya nen Jesus.
Antis ya linma diad dalin si Jesus, diad tawen so panaayaman to. Kaiba toy Ama to, si Jehova. Pero wala met so ateng to diad dalin. Say ngaran da et Jose tan Maria. Antam no panon iran nagmaliw ya ateng to?—
Say bilay nen Jesus ed tawen et inyan nen Jehova ed eges nen Maria pian niyanak tan manayam diad dalin. Milagro iman! Binmaleg si Jesus ed eges nen Maria, a singa saray arum ya baby diad eges na mama da. Kalabas na 9 ya bulan, nianak si Jesus. Kanian, nagmaliw ya ateng toy Jose tan Maria.
Nen 12 taon nen Jesus, anengneng ya talagan inad-aro toy Ama ton si Jehova. Agawa iya nen nambiahe na arawi si Jesus tan saray kapamilya to paonlad Jerusalem pian mandayew ed si Jehova. Nen pasempet la ra, agnaalmo nen Jose tan Maria si Jesus. Iner kasi nakar to?—
Nan-apuran pinmawil si Jose tan Maria diad Jerusalem tan inanap day Jesus. Aburido ra ta agda naalmo. Balet kayari taloran agew, nalmo dad templo! Akin kasi et wadmad templo si Jesus?— Ta diman to lalon nakabat so Ama to, si Jehova. Inad-aro toy Jehova tan labay ton napaliket. Anggan nen baleg lay Jesus, maunor nin siansia ed si Jehova, anggan no maminsan et aliwan mainomay tan kaukolan ya manirap. Inunor met kasi nen Jesus si Jose tan Maria?— On, ibabaga na Biblia ya inunor to ra.
Akin et walad templo si Jesus?
Antoy naaralan mod si Jesus?— Dapat unoren moy mamam tan papam, anggan no maminsan et mairap. Anto ey, gawaen mo tan?—

robotstxt: allowed

filter: keep


text:
LEKSION 8
Maong Iray Kakaaro nen Josias
Parad sika, mairap kasin gawaen so duga?— Ontan so iisipen na arum. Diad Biblia et walay sakey ya ugaw ya mairap ton gawaen so duga. Pero tinulongan na maong ya kakaaro to. Amtaen tay istorya to tan saray kakaaro to.
Say tatay nen Josias et si Amon, ya ari ed Juda. Mauges si Amon tan mandadayew ed saray diosdiosan. Nen inatey so tatay nen Josias, nagmaliw ya ari na Juda si Josias anggano 8 ni labat so taon to! Inalig kasi nen Josias si tatay to?— Andi, sikatoy maong ya ari!
Anggano nen uga-ugaw ni, labay to lan unoren si Aman Jehova. Kanian say pinili to labat ya kakaaro et saramay inaro day Jehova. Tan sikatoy tinulongan dan gawaen so duga. Siopa ray arum ya kakaaro nen Josias?
Say sakey et si Sofonias. Si Sofonias so propeta ya manbabagad saray totoo ed Juda ya mauges so nagawad sikara no mandayew irad saray diosdiosan. Dinmengel si Josias ed si Sofonias tan si Jehova so dinayew to, aliwan saray diosdiosan.
Say sakey nin kaaro nen Josias et si Jeremias. Agmanarawian so taon da tan sanabay so abung da. Talagan sankaaro ra, ta nen inatey si Josias, nanggawa si Jeremias na balibalin kansion ta naiiliw ton maong si Josias. Nantulongan ira pian gawaen so duga tan unoren si Jehova.
Nantulongan si Josias tan Jeremias ya gawaen so duga
Antoy naaralan mod si Josias?— Anggano nen uga-ugaw ni, labay to lan gawaen so duga. Amta to ya say dapat ya pilien ya kaaro et saramay inaro day Jehova. Komon ta say pilien mo met ya kakaaro et saramay inaro da si Jehova pian tulongan da kan gawaen so duga!


text:
No Panon ya Nawalaan na Mareen ya Liknaan
SAY ugaw ya kapangiyanak et agton balot natulongan so sarili to. Nen nianak tayo, akadepende ed saray ateng so seguridad tayo. Nen makaakar ti la, makakaabet itayo na angkakabaleg a totoon agtayo kabat, a singano ra higante. Natatakot tid sikara no anggapod abay tayo ray ateng tayo. Balet anggapoy paga tayo no akapeket tid lima na nanay o tatay tayo.
Say marakep ya ibaleg et akadepende ed panangaro tan panamaseguro na atateng legay inkaugaw tayo. No nalikna tayoy panangaro da, naekal so kapagaan tayo. No ibabaga ran maong so gagawaen tayo, nawalaan tayoy talek tan nalikna tayon walay inaligwasan tayo.
Diad ibabaleg tayo, saray maapit a kakaaro so mangaarum met na seguridad tayo. Balibali liknaan no kaiba ira, tan diad eskuelaan, agtayo masyadon natatakot no wadtan ira.
Siempre, ontan iray kipapasen no maong so impanugaw. Balet wala ray kalangweran ya daiset so kaaro ra, tan kulang so suporta na ateng da. “No makakanengneng ak na litrato na saniiban pamilya, ibabagak ed sarilik, ‘Ontan met komon so pamilya mi nen ugaw ak,’” kuan nen Melissa. * Ompan ontan met so naliliknam.
SARAY EPEKTO NA ALIWAN MARAKEP YA IMPAMABALEG
Nayarin diad ibabaleg mo et anggapoy talek mod sarilim. Ompan kulang so nipapalikna ed sika ya panangaro tan panamaseguro. Nayarin nanonotan mo ya naynay a mankokolkol iray ateng mo ya anggad nansian ira—tan tetetelen moy sarilim a singano sikay sengegan. Odino mas grabe ni, ompan mabetbet kan sasakitan na ateng mo, balanglan diad salita odino diad pisikal.
Antoy nayarin epekto na satan ed ugaw? Say arum et mandrudruga o magmamaliw ya mainum no tinedyer la. Say arum et mimilad saray gang lapud labay dan naliknan importante ra. Wala met iray tinedyer a masakbay ya mimiinaroan, manaanap iray panangaro. Balet mabetbet ya agmanbabayag iray ontan a relasyon, tan lapud pan-break da, mas lalo laingen ya ag-ondeen so liknaan da.
Balet anggan saray tinedyer ya agdinmalan ed ontan iran graben problema et nayarin nalikna da met ya anggapoy kana ra. “Anisia ak ya anggapoy kanak, ta ontan so lanang ya ibabagad siak nen nanay ko,” kuan nen Ana. “Anggapon balot so arengel kon panangapresya o aliknak a panangaro da.”
Aliwa labat a say impamabaleg so rason no akin ya agmareen so liknaan tayo. Nayari met ya lapud impansian na ateng, irap ed itatatken, odino mapagpaga tayod itsura tayo. Antokaman so rason, nayarin ekalen na satan so liket tayo tan naderal so relasyon tayod arum. Panon tayon nalabanan iratan a liknaan?
IYAANSAKIT ITAYO NA DIOS
Tandaan tayo ya walay makatulong
Oniay imbaga na Dios panamegley na propeta ton si Isaias: “Agka antakot, ta wala ak ed sika, agka napagaan, ta siak so Dios mo; pabiskegen ta ka naani; on, tulongan ta ka: on, ampayaen ta ka ed nikawanan a lima na inkatunong ko.” (Isaias 41:10, 13) Talagan makapaliket ya isipen a say Dios et labay to tayon itabin! Agtayo kaukolan so manpaga!
Nabasa ed Biblia ya wala ray lingkor na Dios ya apagaan balet naaralan day ompeket ed sikato. Si Hana, ya ina nen Samuel, et alikna ton anggapoy kana to ta agmakaanak. Sikatoy mabetbet ya babalawen lapud satan, kanian agmakapangan tan naynay ya onaakis. (1 Samuel 1:6, 8) Balet kayari ton imbalikas ed Dios so nalilikna to, agla maermen.
Wala ray panaon a natatakot met so salmistan si David. Pigay taon ya uusilan nen Arin Saul. Aminpiga ya sikatoy sinalin pateyen balet akaligtas, tan pakalikna to no maminsan et singa nalelener ed saray problema to. (Salmo 55:3-5; 69:1) Anggano ontan, oniay insulat to: “Ondukol tan onugip ak a walaay kareenan, ta sika labat, O Jehova, so mangiiter ed siak na kaligenan.”
Impaawit nen Hana tan David ed si Jehova iray ambelat a nalilikna ra, tan tinulongan to ra. (Salmo 55:22) Panon tayon nagawaan met itan?
TALORAN PARAAN PIAN NAWALAAN NA MAS MAREEN YA LIKNAAN
1. Araley manmatalek ed si Jehova bilang Ama.
Binilin itayo nen Jesus ya kabaten tayoy Ama to, say “saksakey a tuan Dios.” (Juan 17:3) Oniay impaseguro met ed sikatayo nen apostol Pablo: “Sikatoy ag-arawi ed balang sakey ed sikatayo.” (Gawa 17:27) Tan insulat nen Santiago: “Onapit kayo ed Dios, tan sikatoy onapit ed sikayo.”
Say pangamta ya walay Ama tayo ed tawen a mangaaro tan mangiyaansakit ed sikatayo et importantin paraan pian nalabanan so naliliknan kapagaan. Kaukolay panaon pian nawalaan tayoy ontan ya talek ed Dios, balet apaneknekan na dakel ya talagan makatulong itan. Oniay kuan nen Caroline: “Nen nagmaliw ya Amak si Jehova, wala lay napangibagaan ko na naliliknak. Akainawa ak a maong!”
“Si Jehova so tinmulong ed siak pian agak manpaga nen tinaynan ak na saray ateng ko,” kuan nen Rachel. “Nibabagak ed sikato iray problemak, onkekerew ak na tulong to, tan tutulongan to ak.” *
2. Nawalaay pamilyan mandadayew ed Dios.
Imbangat nen Jesus iray disipulo to ya ipasen ya agi so balang sakey. “Sikayon amin et sanaagi,” kuan tod sikara. (Mateo 23:8) Labay ton manaaroan iray tuan disipulo to tan magmaliw iran singa baleg a pamilyan mandadayew ed Dios.
Diad kongregasyon na saray Tasi nen Jehova et nanengneng so tuan panaaroan tan pampapabiskegan na pamilyan mandadayew ed Dios. (Hebreos 10:24, 25) Apaneknekan na dakel ya saray pantitipon da et singa makapainawan puyok ya mamaabig ed asakitan a puso da.
“Walay best friend kod kongregasyon mi ya makakatalos ed paneermen ko,” kuan nen Eva. “Dedengelen to ak, ibabasaan to ak na Biblia, tan manpipikasi kamin dua. Agto ak papaulyanan ya manbukbukor. Tutulongan to ak ya nibaga so naliliknak pian nalemewan ak. Lapud wadtan a naynay, mas mareen lay liknaan ko.” Inkuan met nen Rachel: “Akalmo ak na ‘nanay tan tatay’ ed kongregasyon mi. Lapud sikara, aliknak so panangaro tan deen na nonot.”
3. Ipanengneng so panangaro tan kaabigan ed arum.
No ipanengneng so panangaro tan kaabigan ed arum, onelet tan ombayag so pankakaaro. Inkuan nen Jesus: “Mas makapaliket so mangiter nen say mangawat.” (Gawa 20:35) Tan seguradon napaneknekan tayo ya no kapigan mas aaroen tayoy arum, mas lalon aroen da itayo. “Iyugali yo so mangiter, ta pian saray totoo et mangiter ed sikayo,” kuan nen Jesus ed saray disipulo to.
No mangaaro tan aaroen da itayo, mas mareen so liknaan tayo. Ta imbaga na Biblia, “say aro et agbalot mangangga.” (1 Corinto 13:8) “Amtak ya aliwan tua so arum ya negatibon iisipen kod sarilik,” kuan nen María. “Lapud itutulong kod arum tan agak manpopokus ed sarilik, naiiwasan koy manisip na negatibo. Malikeliket ak no walay nagagawaan ko parad arum.”
MAREEN LAY LIKNAAN NA AMIN
Saray abitlan paraan et aliwan singa ‘magic’ ya mangiter a tampol na permanentin inawa. Balet baleg so nitulong da. “Wala nin siansia iray pampapagaan ko,” kuan nen Caroline. “Balet natan et agko la iisipen ya anggapoy kanak. Amtak ya iyaansakit ak na Dios, tan dakel so kakaarok ya ontutulong ed siak pian onligen so liknaan ko.” Ontan met so alikna nen Rachel. Inkuan to: “Naeermenan ak nin siansia no maminsan. Balet wala ray agagik ed kongregasyon ya nakerewan koy simbawa, tan tutulongan da ak ya magmaliw a positibo. Tan manunad amin, walay Amak ed tawen a napitongtongan ko kada agew. Atan ya talaga so akatulong.”
Nabasad Biblia ya walay onsabin balon mundo ya ditan et mareen lay liknaan na balang sakey
Wala met so permanentin solusyon. Nabasad Biblia ya walay onsabin balon mundo ya ditan et mareen lay liknaan na balang sakey. Ipropromisa na Salita na Dios: “Onyurong ira naani balang sakey ed silong na kiew to ya ubas tan ed silong na kiew to ya higos; et anggapo naani manaktakot ed sikara.” (Miqueas 4:4) Diad satan a panaon, anggapo lay manaktakot odino mamasakit ed sikatayo. Anggan saray abayag lan pakakatakotan et ‘agla nanonotan.’ (Isaias 65:17, 25) Pawalaen na Dios tan na Anak to, si Kristo Jesus, so “tuan inkatunong.” Say resulta et “agmanganggan deen tan kaligenan.”
^ par. 5 Sinalatan so amin ya ngaran.
^ par. 21 Maliket iray Tasi nen Jehova ya iyaralan na Biblia iramay labay day onapit ed Dios.


text:
Miyakarani ko manga manosiya so kaphamagitonga kiran a siran na matatago ko kalipat a khitatalikhod.
Daa phakatalingoma kiran a pananadm a phoon ko Kadnan iran a bago, a ba iran di phamamakin´ga a siran na sasablawn iran, -
Mabibimban so manga poso iran na inipnanay ran so bitiyara a siran na manga darowaka a:"Da ko ngkaya inonta na manosiya a lagid iyo; ati zong kano ko balik mata a skano na pkhaylay niyo?"
Pitharo (o Mohammad):"So Kadnan ko na katawan Iyan so katharo ko langit ago so lopa: Go Skaniyan so Pphakan´g a Matao."
Kna, ka pitharo iran a:"Manga sambar a manga taginpn! Kna, ka pimbabaas iyan oto! Kna, ka skaniyan na pababayok na witi tano niyan sa tanda lagid o kiyasogoa ko miyangaoona!"
Daa miyaratiyaya a miyaonaan iran a phagingd, a bininasa Mi skaniyan: Ino siran pharatiyaya siran?
Na da a siyogo Ami ko miyaonaan ka a rowar sa manga mama, a phagilahaman Ami siran na izai niyo so adn a katao niyan o skano na di niyo katawi.
Na da Ami siran snggai sa lawas a di phamangangan ko pangn´ngkn, go kna a ba siran phangakakakal (ko doniya).
Oriyan iyan na initoman Ami kiran so diyandi, na siyabt Ami siran ago so taw a kabayi Ami, go bininsasa Mi so manga malawani.
Sabnsabnar a tiyoronan Ami skano sa kitab a ndodon so mnang iyo: Ino niyo di pnggdagdaa?
Na madakl a bininas Ami a phagingd a aya btad iyan na darowaka, na mimbago Kami ko oriyan iyan sa pagtaw a manga salakaw!
Na kagiya a magdam iran so siksa Ami, na samawto na siran na pnggagaanan iran malagoy.
(Pitharo kiran): Di kano phamalagoy, go kasoy kano ko inipangalimo rkano, go so manga darpa iyo, ka ang kano kayzai.
Miyatharo iran:"Hay dowandowaan tano, mataan! a sktano na mimbaloy tano a manga darowaka!"
Na da dn mapta angkoto a kapnggoraok iran, taman sa biyaloy Ami siran a (lagid o) piragon a miyangattbas.
Na kna a ba aya kiyaadna Mi ko langit ago so lopa, go so nganin a lt a dowa nan na ba Ami kabimbanan!
O kabaya Ami a komowa Kami sa karimbaran, na mataan a kowaan Ami skaniyan phoon ko hadapan Ami, o Skami na pnggolawla Ami!
Kna, ka ipmbasbas Ami so ontol ko ribat, na mapakaphagotkotk iyan, na samawto na skaniyan na pkhaylang! Na aya rk iyo na so sangat a siksa phoon ko iphropa nyo.
Na rk Iyan so zisii ko manga langit go so lopa: Go so (manga malaikat a) zisii ko hadapan Iyan na di iran iphnama a kapzimbaa Rkaniyan, go di siran protosn:
Gi iran iphoroporo ko gagawii go so dawndaw sa di iran printasn.


text: 18 Si Jehosafat et awalaan na dakel a kayamanan tan baleg a kagalangan,+ balet sikatoy akialyado ed si Ahab+ ed panamegley na panangasawa.2 Kanian kalabas na pigaran taon, sikatoy linmad si Ahab diad Samaria,+ tan angibagat si Ahab na dakdakel a karnero tan baka parad sikato tan parad saray kakaiba to. Tan sikatoy kinombinse* nen Ahab ya onlan milaban diad Ramot-gilead.+3 Et oniay inkuan nen Arin Ahab na Israel ed si Arin Jehosafat na Juda: “Labay moy milad siak diad Ramot-gilead?” Et oniay ebat to: “Siak tan sika et saksakey, pati saray totook tan saray totoom, tan suportaan mi ka ed guerra.”4 Balet inkuan ni nen Jehosafat ed ari na Israel: “Amtaen mo pa ni no antoy ibaga nen Jehova.”+5 Kanian tinipon na ari na Israel iray propeta ya 400 a lalaki, tan inkuan tod sikara: “Onla kamin milaban ed Ramot-gilead, odino andi?” Et inkuan da: “La ka, tan iyawat itan na tuan Dios ed lima na ari.”6 Et inkuan nen Jehosafat: “Agta wala diay propeta nen Jehova?+ Ontupleg tayo met diad panamegley to.”+7 Diad saman, say ari na Israel et inkuan tod si Jehosafat: “Wala ni sakey a laki+ a diad panamegley to et nayari tayon ontupleg ed si Jehova; balet kabkabusol ko ta agbalot mangipropropesiya na maabig iran bengatla nipaakar ed siak noagta puro mauges.+ Say ngaran to et Micaias ya anak nen Imla.” Balet inkuan nen Jehosafat: “Agnepeg a mansalita na ontan so ari.”8 Kanian impatawag na ari na Israel so sakey ya opisyal ed palasyo tan inkuan to: “Awit mo diay Micaias ya anak nen Imla. Apuram.”+9 Diad saman, say ari na Israel tan si Jehosafat ya ari na Juda et parehon akayurong ed trono ra, ya akasulong iray kawes na ari; wala rad panag-ilikan ya asingger ed puerta na Samaria, tan amin a propeta et manpropropesiya diad arapan da.10 Tan si Zedekias ya anak nen Kenaana et nanggawa na saray saklor a balatyang tan inkuan to: “Oniay imbaga nen Jehova, ‘Diad panamegley na saraya et bunoen* mo ray Siryano anggad naupot ira.’”11 Ontan met so ipropropesiya na saray arum nin propeta, a kuan da: “La ka ed Ramot-gilead tan manalo ka;+ iyawat itan nen Jehova ed lima na ari.”12 Et samay mensahero a linman manawag ed si Micaias et inkuan tod sikato: “Say imbaga na saray propeta et pareparehon pabor ed ari. Komon ta mipara met ed sikara so ibagam+ tan mansalita ka na maabig.”+13 Balet inkuan nen Micaias: “Unong a mabilay si Jehova, antokaman so ibaga na Dios ko et ontan so ibagak.”+14 Insan sikatoy linmad ari, tan oniay intepet na ari: “Micaias, onla kamin milaban ed Ramot-gilead, odino andi?” Et sikatoy inmebat a tampol: “La ka tan manalo ka; iyawat ira ed lima yo.”15 Diad ontan et inkuan na ari ed sikato: “Maminpiga ta kan nepeg a pansambaen a say katuaan labat so ibagam ed siak diad ngaran nen Jehova?”16 Kanian inkuan to: “Nanenengneng koy amin ya Israelita a nitaytayak ed kapalandeyan, a singa ra karneron andian na managpastol.+ Inkuan nen Jehova: ‘Andian iraya na katawan. Balang sakey et pasempeten a maligen ed abung to.’”17 Et inkuan na ari na Israel ed si Jehosafat: “Kuan ko lad sika, ‘Sikatoy agmangipropesiya na maabig iran bengatla nipaakar ed siak noagta puro mauges.’”+18 Et inkuan nen Micaias: “Dengel yo sirin so mensahe a papaibaga nen Jehova: Anengneng koy Jehova ya akayurong ed trono to+ tan say amin ya armada ed tawen+ ya akaalagey diad nikawanan to tan diad nikawigi to.+19 Et inkuan nen Jehova, ‘Siopay mamalikdod kinen Arin Ahab na Israel pian sikatoy onla tan ompatey diad Ramot-gilead?’ Et walay bengatlan ibabaga na sakey, balet wala met so sananey ya ibabaga na arum.20 Insan walay sakey ya espiritu*+ ya inmalagey ed arapan nen Jehova tan inkuan to, ‘Palikdoen ko.’ Et intepet nen Jehova ed sikato, ‘Panon mon gawaen itan?’21 Et inmebat, ‘Onla ak tan magmaliw ak a manamalikdon espiritu diad sangi na amin a propeta to.’ Kanian inkuan to, ‘Palikdoen mo, tan ontalona ka. La ka tan gawam itan.’22 Tan natan et angiyan si Jehova na manamalikdon espiritu diad sangi na sarayan propetam,+ balet inyabawag nen Jehova a walay mauges a nagawad sika.”23 Et dinago nen Zedekias+ ya anak nen Kenaana si Micaias+ tan tinampal to+ tan inkuan to: “Kasin nilampasan ak na espiritu nen Jehova pian mitongtong ed sika?”+24 Inmebat si Micaias: “Naamtaan mo lanlamang itan diad agew ya onamot kad sankadaleman a kuarto.”25 Insan inkuan na ari na Israel: “Ala yoy Micaias tan awit yod si Amon a pangulo na syudad tan ed si Joas ya anak na ari.26 Tan ibaga yod sikara, ‘Oniay inkuan na ari: “Iyakar yod prisoan+ iyan too tan daiset labat a tinapay tan danum so irasyon yod sikato anggad makapawil ak a maligen.”’”27 Balet imbaga nen Micaias: “No makapawil kan maligen, si Jehova et ag-akitongtong ed siak.”+ Inkuan to ni: “Tandaan yo, amin yon totoo.”28 Kanian tinmatdang ed Ramot-gilead so ari na Israel tan si Jehosafat ya ari na Juda.+29 Et inkuan na ari na Israel ed si Jehosafat: “Agak manpabidbir sano onla ak a milaban, balet mansulong kay kawes na ari.” Kanian agnampabidbir so ari na Israel sanen linma ran milaban.30 Et oniay ingganggan na ari na Sirya ed saray komandante na karwahe to: “Anggapoy arum a nepeg yon pilabanan noag say ari na Israel labat.”31 Kanengneng na saray komandante na karwahe ed si Jehosafat, ninonot da: “Saya may ari na Israel.” Kanian binmaliwas ira pian sikatoy atakien da; et kinmerew na tulong si Jehosafat,+ tan sikatoy tinulongan nen Jehova, tan pinaarawi iran tampol na Dios ed sikato.32 Sanen anengneng na saray komandante na saray karwahe ya aliwan sikato may ari na Israel, amuliktar iran tampol tan agda la inusilan.33 Balet walay sakey a lakin inkena toy pana to ed anggan siopa,* tan nakna toy ari na Israel diad nansaipan na sulong ton samben ed pagew. Kanian inkuan na ari ed managkarwahe to: “Baliwas ka tan iyarawim ak diad panlalabanan,* ta grabe sugat ko.”+34 Sanagew a pinasyay panlalaban ed saman, tan kaukolan ya ipasaral so ari na Israel diad karwahe pian makaalagey ya akaarap ed saray Siryano anggad labi; tan kaselek na agew et sikatoy inatey.+


text:
KAYAMANAN ED SALITA NA DIOS | PROVERBIO 7-11
“Agmo Komon Aabuloyan so Pusom a Nasagyat”
Saray estandarte nen Jehova et proteksion ed sikatayo. Balet pian minabang tayo, nepeg tayon pablien iratan ed puso tayo. (Pro 7:3) No abuloyan na sakey a lingkor nen Jehova ya nasagyat so puso to, mainomay ya napatitan ed saray makapaayat tan mapalikdo iran taktika nen Satanas. Deneskribe na Proverbio kapitulo 7 so sakey a kalangweran a laki ya inabuloyan ton napalikdo so puso to. Antoy naaralan tayod saray lingo to?
Uusaren nen Satanas iray limaran sentido tayo pian natukso tayon manggaway kasalanan
Ontulong ed sikatayo so karunongan tan pakatalos pian natebek tayo iray makaderal ya epekto na kasalanan tan pian niyarawi tayo ed espiritual ya peligro


text:
Antoy Nagawa No Ompatey Tayo?
Say ebat na Biblia
Ibabaga na Biblia: “Saray mabilay amta ra a sikara ompatey ira: balet saray inaatey agda amta so bengatla.” (Eclesiastes 9:5; Salmo 146:4) Kanian no ompatey tayo, naandi tayo la. Saray inaatey et agla makapannonot, makapankimey, odino makalikna.
“Dia ed dabok ompawil ka”
Impaliwawa na Dios so nagawa no ompatey tayo nen akitongtong ed unonan toon si Adan. Lapud ag-inmunor si Adan, inkuan na Dios ed sikato: “Lapud sika et dabok ka, dia ed dabok ompawil ka.” (Genesis 3:19) Antis ya pinalsa na Dios si Adan manlapud dabok na dalin, anggapoy Adan. (Genesis 2:7) Ontan met, no ompatey si Adan, sikatoy ompawil ed dabok tan naandi.
Ontan met so nagagawad saray ompapatey natan. Oniay ibabaga na Biblia nipaakar ed totoo tan ayayep: “Amin nanlapu ed dabok, tan amin ompawil ed dabok.”—Eclesiastes 3:19, 20.
Say patey et agmankabaliksan ya angangga lan amin
Mabetbet ya ikokompara na Biblia so patey ed ugip. (Salmo 13:3; Juan 11:11-14; Gawa 7:60) Say toon aralem so ugip to et agto amtay nagagawad kaliberliber to. Ontan met, saray inatey et anggapoy amta ra. Balet ibabangat na Biblia ya bangonen na Dios iray inatey ya singa labat ira naugip tan bilayen to lamet ira. (Job 14:13-15) Diad saramay paolien na Dios, say patey et agmankabaliksan ya angangga lan amin.


text:
WORKSHEETS
Pannonotan Iray Patakaran ed Abung
Worksheet ya ontulong ed sika pian pannonotan mon maong iray patakaran ed abung tan usaren iya no mitongtong kad atateng mo.
Arum ni ed Sayan Koleksion
No Panon ya Napatunda so Bully Diad Internet
Ontulong iyan worksheet pian napannonotan mo no anto ray positibo tan negatibon epekto na saray nayarin gawaen mo tan no panon kan manplano pian napatunda so bully diad Internet.
Kontrolen so Panaggastos Mo
Usaren iyan worksheet pian napambiigan no dinan so kailangan mo tan labay mo, tan pian naamtaan mo no panon mon iduga iratan ed budget mo.
Pampili na Maong ya Ugali tan Alimbawa
Ontulong iyan worksheet pian makapili ka no siopay aligen mo.
WORKSHEET


text:
TEPET 7
Antoy Impropesiya na Biblia Nipaakar ed Panaon Tayo?
“Manlalaban iray bansa ontan met ed saray panarian . . . Amin irayan bengatla so gapoan na irap.”
“Onsabi so dakel a palson propeta tan dakel so ibalang da; tan lapud idarakel na kaugsan, ombetel so panangaro na karaklan a totoo.”
“Sano makarengel kayo na saray guerra tan balita nipaakar ed saray guerra, agkayo nabibigla; nepeg a nagawa iraya, balet aliwa nin saya so anggaan.”
“Wala ray maksil a yegyeg, tan diad nanduruman pasen et wala ray eras tan salot; tan wala ray makapataktakot a nanengneng tan angkakabaleg a tanda manlapud tawen.”
“Diad kaunoran iran agew et onsabi iray mapeligro tan mair-irap a panaon. Ta saray totoo et magmaliw a maaro ed sarili ra, maaro ed kuarta, mapasirayew, mapaatagey, managmudmora, agmatulok ed atateng da, agda amtay misalamat, aliwa ran matoor, anggapoy panangaro ra ed kapamilyaan da, agda labay so mipaknaan, managpauges ira, anggapoy kontrol da ed sarili ra, masesebeg ira, agda aaroen so kamaongan, traidor ira, anawet so ulo ra, makinon ira, mas inaro ray panliliket nen say Dios, singano walay takot da ed Dios balet agnapatnagan ed kabibilay da so pakayari na satan.”


text:
BILAY NA KRISTIANO
Ipanengneng Iray Kualidad ya Makapaliket ed Dios—Inkamapaabeba
NO AKIN YA IMPORTANTE:
No mapaabeba ka, maapit so relasyon mo ed si Jehova.—Sal 138:6
No mapaabeba ka, maong so relasyon mo ed arum.—Fil 2:3, 4
Say inkamapaatagey et mansumpal ed kadederal.—Pro 16:18; Eze 28:17
NO PANON MON NAGAWAAN:
Onkerew na simbawa tan iyaplika itan.—Sal 141:5; Pro 19:20
Mabulos ya gawaen iray abeban kimey pian makapanserbi ed arum.—Mat 20:25-27
Agmo aabuloyan ya ombaleg so ulom lapud saray abilidad odino pribilehyom.—Rom 12:3
BANTAYAN SO VIDEO YA PALIISAN IRAY MANDERAL ED KATOORAN—INKAMAPAATAGEY, INSAN EBATAN IRAYAN TEPET:
No walay mansimbawa ed sikatayo, panon ya nanengneng ed reaksion tayo so ugali tayo?
Panon ya makatulong so pikakasi pian nipanengneng tayoy inkamapaabeba?
Anto ray pigaran paraan pian nipanengneng tayoy inkamapaabeba?


text:
LEKSION 11
Panon ya Makatulong ed Sika Iray Prinsipyo na Biblia?
1. Akin ya kaukolan tayoy giya?
Mas marunong so Dios nen say sikatayo. Inar-aro to tayo tan iisipen toy pankaabigan tayo. Agtayo ginawa na Dios ya manbilay ya anggapoy panangigiya to. (Jeremias 10:23) Singa sakey ya ugaw ya kaukolan toy panangigiya na atateng to, kaukolan tayon amin so panangigiya na Dios. (Isaias 48:17, 18) Saray prinsipyo na Biblia et regalo na Dios bilang giya tayo.—Basaen so 2 Timoteo 3:16.
Ibabangat tayo na ganggan tan prinsipyo nen Jehova pian magmaliw tayon maliket natan tan no panon tayon naawat iray bendisyon ed arapen ya anggapoy anggaan. Lapud say Dios so nanggawa ed sikatayo, nepeg ya tumboken tayoy panangigiya to.—Basaen so Salmo 19:7, 11; Apocalipsis 4:11.
2. Anto so labay ya ibaga na prinsipyo?
Saray prinsipyo na Biblia et manuna iran katuaan. Saray ganggan balet et parad saray espisipikon situasyon. (Deuteronomio 22:8) Pian natalosan tayo no panon ya usaren so sakey ya prinsipyo ed sakey ya situasyon, kaukolan tayoy mannonot. (Proverbio 2:10-12) Alimbawa, ibabangat na Biblia ya say bilay et regalo na Dios. No iisipen tayo itan ya prinsipyo, magmaliw tayon maalwar tan maasikaso ed bilay tayo tan ed bilay na arum pian naiwasan so aksidente no walad abung, biahe, o trabaho.—Basaen so Gawa 17:28.
3. Anton duaran prinsipyo so sankaimportantian?
Imbagan mismo nen Jesus so duaran sankaimportantian ya prinsipyo. Ipapaamta na unonan prinsipyo so gagala na bilay—kabaten, aroen, tan matoor ya panlingkoran so Dios. Kaukolan tayon nonoten iyan unonan prinsipyo diad amin ya desisyon tayo. (Proverbio 3:6) No unoren tayo iyan prinsipyo, magmaliw tayon kaaro na Dios, nalikna tayoy tuan liket, tan manbilay tayo ya anggapoy anggaan.—Basaen so Mateo 22:36-38.
Say komaduan prinsipyo so giya tayo pian maong so relasyon tayod arum. (1 Corinto 13:4-7) Pian natumbok itan, importante ya aligen tayoy panagtrato na Dios ed totoo.—Basaen so Mateo 7:12; 22:39, 40.
4. Antoy nitulong ed sikatayo na saray prinsipyo na Biblia?
Makatulong iray prinsipyo na Biblia pian manaaroan tan mankakasakey so pamilya. (Colosas 3:12-14) Proprotektaan met na Salitay Dios iray pamilya lapud sakey nin prinsipyo—nepeg ya permanente so panangasawa.—Basaen so Genesis 2:24.
No unoren tayoy bangat na Biblia, naprotektaan tayoy materyal tan emosyonal ya pankamaongan tayo. Alimbawa, mas labay na saray amo iray empleyadon makuli, aliwan matila, tan maunor ed saray prinsipyo na Biblia. (Proverbio 10:4, 26; Hebreo 13:18) Ibabangat met ed sikatayo na Salita na Dios ya mankontento tayo ed no anton talaga so kaukolan ed bilay, tan mas aroen tayoy Dios nen saray materyal ya bagay.—Basaen so Mateo 6:24, 25, 33; 1 Timoteo 6:8-10.
Naprotektaan met so laman tayo no iyaplika tayo ray prinsipyo na Biblia. (Proverbio 14:30; 22:24, 25) Singa bilang, naiwasan iray graben sakit tan aksidente no unoren tayoy ganggan na Dios ed iyinum na alak. (Proverbio 23:20) Agmet ibabawal nen Jehova so iyinum na alak, basta aliwan sobra. (Salmo 104:15; 1 Corinto 6:10) Ontan met, no iyaplika tayo ray prinsipyo na Biblia, aliwan saray gagawaen tayo labat so naaralan tayon asikasoen, anggan saray iisipen tayo. (Salmo 119:97-100) Tua, uunoren na saray tuan Kristiano iray estandarte na Dios lapud makatulong iratan. Balet, manunan uunoren da iratan lapud labay dan igalang si Jehova.—Basaen so Mateo 5:14-16.


text:
LEKSION 10
Panon Mon Nabirbir so Dugan Panagdayew?
1. Kasin saksakey labat so dugan relihyon?
Saksakey labat ya relihyon so imbangat nen Jesus ed saray papatumbok to, say dugan relihyon. Singa itan dalan ya paarap ed andi-anggaan a bilay. Inkuan nen Jesus: “Daiset so makakaromog ed satan.” (Mateo 7:14) Say awaten labat na Dios ya panagdayew et samay nibase ed Salita to, say Biblia. Saksakey so pananisia na amin ya kabiangay dugan relihyon.
2. Antoy imbaga nen Jesus nipaakar ed saray palson Kristiano?
Impasakbay nen Jesus ya wala ray palson propeta ya manutak ed tuan Inkakristiano. No nengnengen mo ra, singa dugay relihyon da. Ibabaga ran Kristiano ira. Balet ta nadiskobrem lanlamang ya andi manaya. Akin? On ta say dugan relihyon labat so mamapawala na saray tuan Kristiano ya maong so ugali tan kabibilay da.
3. Panon mon nabirbir iramay duga so paraan na panagdayew da?
Nia ay so limaran pakabirbiran:
Uunoren day ibabaga na Biblia bilang Salita na Dios. Gagawaen day anggaay nayarian dan iyaplika iray prinsipyo na Biblia. Kanian duma so dugan relihyon ed saray relihyon ya say bangat da et base ed bangat na too. (Mateo 15:7-9) Saramay kabiangan na dugan relihyon et gagawaen da no antoy ibabangat da.
—Basaen so Juan 17:17; 2 Timoteo 3:16, 17.
Igagalang day ngaran na Dios ya Jehova. Inggalang nen Jesus so ngaran na Dios diad impangipakabat tod satan. Tinulongan to ray totoo ya nakabat so Dios tan imbangat to ra ya ipikasi dan napasanto so ngaran na Dios. (Mateo 6:9) Diad lugar yo, anton relihyon so mangipapakabat ed ngaran na Dios?
—Basaen so Juan 17:26; Roma 10:13, 14.
Ipupulong day Panarian na Dios. Imbaki na Dios si Jesus pian ipulong so maong a balita na Panarian. Say Panarian na Dios labat so makapangiter na ilalo ed totoo. Satan so naynay ya intongtong nen Jesus anggad impatey to. (Lucas 4:43; 8:1; 23:42, 43) Inkuan to ya ipulong met itan na saray papatumbok to. Diad lugar yo, anton relihyon so mangipupulong ed Panarian na Dios?
—Basaen so Mateo 24:14.
Ag-ira kabiangan na sayan mauges a mundo. Sankabirbir ira ta ag-ira mibabali ed politika tan panlalaban na nanduruman grupo. (Juan 17:16; 18:36) Agda met aaligen so aliwliwan kagagawa tan ugali na sayan mundo.
—Basaen so Santiago 4:4.
Inar-aro day sakey tan sakey. Naaralan dad Biblia ya nepeg dan respetoen so amin ya klase na totoo. Aktibon onsusuporta iray palson relihyon ed pangue-guerra na saray bansa, balet agbalot mibabalid satan iramay duga so relihyon da. (Miqueas 4:1-3) Imbes, bulos linawa dan isasakripisyoy panaon tan kaykayarian da pian tulongan tan pabiskegen so arum.
—Basaen so Juan 13:34, 35; 1 Juan 4:20.
4. Kasin nibiig moy dugan relihyon?
Anton relihyon so base ed Salita na Dios iray bangat da, igagalang day ngaran na Dios, tan ibabangat dan say Panarian na Dios labat so mangiter na ilalo ed totoo? Anton grupo so mangipapanengneng na aro ed balang sakey tan agmibabalid guerra? Antoy nibagam?
Manaral Ni
Anto so Peteg ya Ibabangat na Biblia?
Say Panagdayew ya Aawaten na Dios
Aralen so anemiran pakabidbiran na saray walad tuan relihyon.


text:
Anto so Linawa na Dios?
Labay na Dios ya manbilay tayon maligen tan maliket ed paraison dalin diad andi-anggaan!
Balet ompan naisip mon, ‘Nagawa kasi itan?’ Ibabaga na Biblia ya nagawa itan lapud Panarian na Dios, tan labay na Dios ya nakabatan na amin a totoo so nipaakar ed satan a Panarian tan say gagala to parad sikatayo.—Salmo 37:11, 29; Isaias 9:7.
Labay na Dios so parad pankaabigan tayo.
Singa sakey a maaron ama ya labay ton maong so pansumpalan na anak to, labay na Ama tayod tawen ya magmaliw a maliket so bilay tayo diad andi-angga. (Isaias 48:17, 18) Imbaga to ya “samay manggagawa na linawa na Dios et mansiansia ed andi-anggaan.”—1 Juan 2:17.
Labay na Dios ya manakar tayod basbas to.
Ibabaga na Biblia a labay na Amalsa ya “ibangat to itayo ed saray dalan to” pian “manakar itayo dia ed saray basbas to.” (Isaias 2:2, 3) Sikatoy angorganisa na “totoon parad ngaran to” pian nipaamtay linawa to ed interon mundo.—Gawa 15:14.
Labay na Dios ya mankakasakey itayon mandayew ed sikato.
Say panagdayew ed si Jehova et agpansengegay inkaapag-apag, noagta pankakasakeyen na satan iray totoo diad tuan aro. (Juan 13:35) Siopa natan so mangibabangat ed amin a klase na totoo no panon so nankakasakey a panserbid Dios? Labay min naamtaan moy ebat panamegley na sayan brosyur.


text:
B12-A
Say Sampot a Simba na Bilay nen Jesus Diad Dalin (Part 1)
Nisan 8 (Sabaton)
KASELEK NA AGEW (Onggagapo tan mansasampot iray agew na saray Judio kaselek na agew)
Sinmabid Betania anemiran agew antis na Paskua
KABUTAY NA AGEW
KASELEK NA AGEW
Nisan 9
KASELEK NA AGEW
Akirungo ed si Simon a datin akating
Kinalboan nen Maria si Jesus na larak a nardo
Linma ray Judio pian bisitaen si Jesus tan si Lazaro
KABUTAY NA AGEW
Linmoob ed Jerusalem tan inrayew na totoo
Nambangat diad templo
KASELEK NA AGEW
Nisan 10
KASELEK NA AGEW
Nansanlabi ed Betania
KABUTAY NA AGEW
Asakbay a nambiahe paonlad Jerusalem
Nilinisan toy templo
Nansalita si Jehova manlapud tawen
KASELEK NA AGEW
Nisan 11
KASELEK NA AGEW
KABUTAY NA AGEW
Nambangat ed templo, ya angusar na saray ilustrasyon
Kinondena to ray Fariseo
Inimano toy balon biin nandonasyon
Diad Palandey na Saray Olibo, impasakbay toy kaderal na Jerusalem tan angiter na tanda na kiwawala to ed arapen
KASELEK NA AGEW


text:
KAPITULO 10
Pipinoen na Ari so Espiritualidad na Totoo To
1-3. Antoy ginawa nen Jesus nen anengneng ton dudutakan so templo?
BALEG so respeto nen Jesus ed templo ed Jerusalem ta amta toy irerepresenta na satan. Say templo et abayag lan sentro na dugan panagdayew diad dalin. Balet satan ya panagdayew ed masanton Dios a si Jehova et kaukolan ya malinis tan puro. Kanian, isipen pay alikna nen Jesus kasabi tod templo nen Nisan 10, 33 C.E., tan anengneng ton dudutakan itan. Antoy agawa?—Basaen so Mateo 21:12, 13.
2 Diad Korte na saray Gentil, wadman iray maagum ya negosyante tan managsalat na kuarta ya aanamoten da ray oonlan mangiyapay ed si Jehova. * “Pinapaway [nen Jesus] so amin a manlalako tan mansasaliw diad templo, tan imbabalintuag to iray lamisaan na saray managsalat na kuarta.” (Ikompara so Nehemias 13:7-9.) Nampasnokan to iraman ya makasarilin totoo ta ginawa dan “ungib na matatakew” so abung na Ama to. Mabitabitar ya talagan rerespetoen nen Jesus so templo tan say irerepresenta na satan. Kaukolan ya pansiansiaen a malinis so panagdayew ed Ama to.
3 Kayari pigaran siglo, sanen nagmaliw ya Mesianikon Ari si Jesus, nilinisan to lamet so templo—tan kaibad satan so amin natan a malabay ya abobonan nen Jehova so panagdayew da. Anton templo so nilinisan to?
Panlinis ed “Ananak nen Levi”
4, 5. (a) Panon ya apino tan alinisan iray alanaan a papatumbok nen Jesus manlapu nen 1914 anggad kagapoy 1919? (b) Kasin unor la iman ya panagpino tan panaglinis ed totoo na Dios? Ipaliwawa.
4 Singa naaralan tayod Kapitulo 2 na sayan libro, kayarin nitrono si Jesus nen 1914, ininspeksyon odino inusisa da nen Ama to so espiritual a templo—say uksoyan parad malinis a panagdayew. * Bilang resulta, anengneng na Ari ya kaukolan a pinoen tan linisan iray alanaan a Kristiano, saray “ananak nen Levi.” (Mal. 3:1-3, NW) Manlapud 1914 anggad kagapoy 1919, inabuloyan nen Jehova, say “Managpino,” ya nasubok tan napairap iray totoo to pian napino tan nalinisan ira. Makapaliket ta agsinmuko ed saray maapoy a subok iraman ya alanaan kanian mas malinis tan maseseg iran onsuporta ed Mesianikon Ari!
5 Kasin unor la iman ya panagpino tan panaglinis ed totoo na Dios? Andi. Legan na kaunoran iran agew, tuloytuloy ya lilinisan nen Jehova panamegley na Mesianikon Ari iray papatumbok to pian makapansiansia rad espiritual a templo. Diad onsublay a duaran kapitulo, naaralan tayo no panon ton pipinoen so moralidad da tan say organisasyon. Balet, aralen tayo ni natan so espiritual a panaglinis. Makapabiskeg na pananisia ya amtaen so ginawa nen Jesus, balanglan saray nanengneng tan agnanengneng a paraan, pian tulongan iray papatumbok ton magmaliw a malinis ed espiritual.
“Mansiansia Kayon Malinis”
6. Diad samay ingganggan nen Jehova ed saray Judio, panon tayon natalosan no anto so espiritual a kalinisan?
6 Anto so espiritual ya kalinisan? Pian naebatan itan, aralen tayoy imbaga nen Jehova ed saray naaripen ya Judio sanen ontaynan la rad Babilonia nen komanem a siglo B.C.E. (Basaen so Isaias 52:11.) Anempet irad Jerusalem pian ipaalagey lamet so templo tan ipawil so dugan panagdayew. (Esd. 1:2-4) Labay nen Jehova ya sigpot dan ikaindan so relihyon na Babilonia. Imanoey nantutumbokan ya ingganggan tod sikara: “Agyo didiwiten iray marutak,” “paway kayo manlapud pegley to,” tan “mansiansia kayon malinis.” Kaukolan ya agnadutakan na palson panagdayew so malinis a panagdayew ed si Jehova. Anto sirin so konklusyon tayo? Say espiritual a kalinisan et kabaliksan toy pangipulisay ed saray bangat tan kagagawa na palson relihyon.
7. Siopay inusar nen Jesus pian nalinisan ed espiritual iray papatumbok to?
7 Ag-abayag kayarin nagmaliw ya Ari si Jesus, sikatoy anuro na sankanengneng ya grupon usaren to pian tulongan iray papatumbok ton magmaliw ya malinis ed espiritual. Satan et say matoor tan makabat ya aripen ya tinuro to nen 1919. (Mat. 24:45) Diad saman a taon, nilinisan la na Saray Estudyante na Biblia so inkasikara. Agla ra mibibiang ed dakel a palson bangat na relihyon. Balet, kaukolan da nin siansiay nalinisan ed espiritual. Panamegley na matoor ya aripen to, kalkalnan impalinew na Kristo ed saray papatumbok to iray nanduruman selebrasyon tan kagagawa ya kaukolan dan ipulisay. (Uli. 4:18) Imanoen tayoy pigaran alimbawa.
Nayari Kasin Manselebra na Krismas Iray Kristiano?
8. Antoy abayag lan atalosan na Saray Estudyante na Biblia nipaakar ed Krismas, balet antoy agni malinew ed sikara?
8 Abayag lan atalosan na Saray Estudyante na Biblia ya say Krismas et nanlapud pagano, tan aliwan Disyembre 25 so inkianak nen Jesus. Oniay imbaga na Zion’s Watch Tower ya Disyembre 1881: “Minilyon ya Pagano so inloob ed simbaan. Balet say inuman labat et ngaran, ta saray paganon papari et nagmaliw ya kristianon papari tan saray paganon selebrasyon et sinalatan na kristianon ngaran—sakey so Krismas ed sarayan selebrasyon.” Nen 1883, diad artikulon “Kapigan Inyanak si Jesus?,” impaliwawa na Watch Tower ya inyanak si Jesus ed bandad gapo na Oktubre. * Balet diad saman et agni malinew ed Saray Estudyante na Biblia ya kaukolan dan itunday panselebra na Krismas. Kanian siansia nin sinelebraan itan na anggan say pamilyan Bethel diad Brooklyn. Balet kayari 1926, wala ray agawan pananguman. Akin?
9. Antoy amoria na Saray Estudyante na Biblia nipaakar ed Krismas?
9 Lapud maalwar tan detalyadon impanaral, amoria na Saray Estudyante na Biblia ya say nanlapuan na Krismas tan saray kagagawan mikonektaan ed satan et agmamapagalang ed Dios. Diad artikulon “Say Nanlapuan na Krismas,” ed The Golden Age ya Disyembre 14, 1927, impaimano a say Krismas et paganon selebrasyon, akasentrod panliliket tan panagdayew ed idolo. Impalinew na artikulo ya ag-ingganggan na Kristo ya selebraan itan, tan oniay konklusyon na satan nipaakar ed Krismas: “Lapud labalabay na mundo, agperpekton totoo, tan Diablo ya pansiansiaen tan selebraan itan . . . makatunongan labat ya agnepeg itan a selebraan na saramay interon puson manlilingkor ed si Jehova.” Agpankelawan ya agla nan-Krismas so pamilyan Bethel ed saman ya Disyembre—agla ran balot nanselebra!
10. (a) Antoy mas detalyadon impaamta nipaakar ed Krismas nen Disyembre 1928? (Nengnengen met so kahon ya “ Krismas, say Nanlapuan tan Gagala To.”) (b) Panon ya pinasakbayan iray totoo na Dios ed arum ni ran holiday tan selebrasyon ya kaukolan dan paliisan? (Nengnengen so kahon ya “ Impangiwalwal ed Arum ni ran Holiday tan Selebrasyon.”)
10 Diad tinmumbok a taon, mas detalyadon impaamta ed Saray Estudyante na Biblia so nipaakar ed Krismas. Nen Disyembre 12, 1928, nansalitad radyo si Brother Richard H. Barber ya membro na headquarters. Inwalwal toy marutak ya nanlapuan na sayan holiday. Antoy reaksion na totoo na Dios ed malinew ya instruksion na headquarters? Oniay nanonotan nen Brother Charles Brandlein sanen intunda na pamilya ra so pan-Krismas: “Kasin pansinayangan mi itan ya paganon selebrasyon? Andin balot! . . . Singa labat itan pangekal tan pangibantak ed marutak a kawes.” Onia met so inkomento nen Brother Henry A. Cantwell, ya nanlingkor bilang ombiabiahen manangasikaso: “Maliket kami ta nitunda mi itan pian paneknekan ya inaro mi si Jehova.” Mabulos iray matoor a papatumbok na Kristo ya manguman tan agmibiang ed selebrasyon ya nanlapud marutak a panagdayew. *—Juan 15:19; 17:14.
11. Panon tayon nipanengneng ya susuportaan tayoy Mesianikon Ari?
11 Talagan maong ya alimbawa iraman ya matoor ya Estudyante na Biblia! Legan tayon nonodnonotey alimbawa ra, maabig no itepet tayod sarili tayo: ‘Antoy panmoriak ed saray instruksion na headquarters? Mabulos ko kasin aawaten tan iyaaplika iray nanaaralan ko?’ No matulok tayo, ipapanengneng tayon susuportaan tayoy Mesianikon Ari ya manguusar ed matoor ya aripen pian mangitarya na espiritual a naakan ed dugan panaon.—Gawa 16:4, 5.
Nayari Kasid Saray Kristiano so Pangusar na Krus?
12. Diad dakel a taon, antoy panmoria na Saray Estudyante na Biblia ed krus?
12 Diad dakel a taon, minoria na Saray Estudyante na Biblia a say krus et nayarin usaren ya simbolo na Inkakristiano. Agda dadayewen so krus, ta amta dan mauges so idolatriya. (1 Cor. 10:14; 1 Juan 5:21) Nen 1883 ni labat et prangka lan imbaga na Watch Tower ya “kabusol na Dios so amin ya panagdayew ed idolo.” Balet nen unaan, inawat ni na Saray Estudyante na Biblia so ipapasen dan matukoy ya usar na krus. Singa bilang, proud iran mangipeket ed kawes da na badge ya krus tan korona bilang pakabidbiran da. Parad sikara, isisimbolo na satan so korona na bilay ya naawat da no manmatoor ira anggad patey. Manlapu nen 1891, walay simbolon krus tan korona ed apis na Watch Tower.
13. Anton espiritual a liwawa so naawat na papatumbok na Kristo nipaakar ed krus? (Nengnengen met so kahon ya “ Tuloytuloy ya Aliwawaan Nipaakar ed Panangusar na Krus.”)
13 Pinabpabli na Saray Estudyante na Biblia so simbolon krus tan korona. Balet manlapud pansampot na 1920’s, kalkalnan alinewan iray papatumbok na Kristo nipaakar ed panangusar na krus. Si Brother Grant Suiter ya nanlingkor bilang membro na Mananguley ya Ulop, et oniay nanonotan tod samay asemblea nen 1928 ed Detroit, Michigan, U.S.A.: “Diad asemblea, impalinew a say simbolon krus tan korona et aliwa labat ya andiay kana noagta makapadimla.” Diad sinmublay iran taon, mas alinewan ni itan. Talagan atalosan ya say krus et agmanepeg ed puro tan malinis a panagdayew.
14. Antoy reaksion na totoo na Dios ed onlilinew a pakatalos da nipaakar ed krus?
14 Antoy reaksion na totoo na Dios ed onlilinew ya pakatalos da nipaakar ed krus? Kasin tuloytuloy dan inusar so pinabpabli ran simbolo ya krus tan korona? Oniay nanonotan nen Lela Roberts, ya abayag lan lingkor nen Jehova: “Agmi lan balot inusar itan nen atalosan mi isisimbolo to.” Tan miparad nalilikna na dakel so inkuan na sakey nin matoor ya sister a si Ursula Serenco: “Amoria min amay datin papablien min simbolo odino mangirerepresentad impatey na Katawan tayo tan ed Kristianon debosyon tayo et paganon simbolo. Misalsalamat kami ta lalon onliliwawa so dalan, base ed Uliran 4:18.” Aglabay na saray matoor ya papatumbok na Kristo so mibiang ed marutak ya kagagawa na saray palson relihyon!
15, 16. Panon tayon nipanengneng ya determinado tayon pansiansiaen a malinis iray mangaraldalin a sular na espiritual a templo nen Jehova?
15 Ontan met so determinasyon tayo natan. Bibidbiren tayo ya uusaren na Kristo so sankanengneng ya grupo, say matoor tan makabat ya aripen, pian tulongan iray papatumbok ton mansiansian malinis ed espiritual. Kanian no walay pasakbay panamegley na espiritual a naakan nipaakar ed saray selebrasyon, kagagawa, odino tradisyon ya alaokan na palson relihyon, tampol tayon ontulok. Singa saray agagi tayo nensaman diad gapo na kiwawala na Kristo, determinado tayon pansiansiaen a malinis iray mangaraldalin a sular na espiritual a templo nen Jehova.
16 Legan na kaunoran iran agew, wala met iray agnanengneng ya gagawaen nen Jesus pian protektaan iray kongregasyon nen Jehova ed saray totoon posiblin mansamal ed espiritualidad da. Panon ton gagawaen itan? Nengnengen tayo.
Pangibiig ed Saray “Mauges Manlapud Saray Matunong”
17, 18. Diad ilustrasyon nipaakar ed iket, antoy labay ya ibaga na (a) pangipelag ed iket, (b) pangala “na amin a klase na sira,” (c) pangiyan ed saray maabig diad saray kargaan, tan (d) pangibantak ed saray agnayari a sira?
17 Babantayan nen Arin Jesu-Kristo iray kongregasyon na totoo na Dios ed interon dalin. Si Kristo tan saray anghel et manggagaway panangibiig a kimey diad paraan ya agtayo sigpot natalosan. Deneskribe nen Jesus iyan kimey diad samay ilustrasyon to nipaakar ed iket. (Basaen so Mateo 13:47-50.) Antoy labay ya ibaga na satan ya ilustrasyon?
18 ‘Pangipelag ed iket diad dayat.’ Irerepresenta na iket so pangipupulong natan ed Panarian diad interon dayat na katooan. Pangala “na amin a klase na sira.” Nasasagyat na maong a balita so amin a klase na totoo—saramay kinmiwas pian magmaliw a tuan Kristiano, ontan met ed saramay angipanengneng na interes ed gapo balet agdinmapag ed malinis a panagdayew. * ‘Pangiyan ed saray maabig diad saray kargaan.’ Tinipon ed singa kargaan iran kongregasyon iray sinseron totoo, tan ditan ira mandayew ed si Jehova. ‘Pangibantak ed saray agnayari’ a sira. Legan na kaunoran iran agew, ibibiig na Kristo tan saray anghel “iray mauges manlapud saray matunong.” * Kanian, saray mauges so puso ra, nayarin saray agda labay ya taynan iray lingon sisisiaen odino kagagawa, et agnaabuloyan a manutak ed kongregasyon. *
19. Antoy nibagam ed gagawaen na Kristo pian protektaan so kalinisan na totoo na Dios tan say inkapuro na dugan panagdayew?
19 Agta makapaliket a naamtaan ya proprotektaan na Ari, si Jesu-Kristo iramay walad panangasikaso to? Tan agta makaligliwan naamtaan ya say seseg to parad tuan panagdayew tan saray tuan managdayew et ag-abawasan, a singa nen nilinisan toy templo nen inmunan siglo C.E.? Talagan misalsalamat itayo ta gagawaen na Kristo so anggaay nayarian ton protektaay espiritual a kalinisan na totoo na Dios tan say inkapuro na dugan panagdayew! Nipanengneng tayoy suporta ed Ari tan say Panarian to no paliisan tayoy mibiang ed amin ya palson relihyon.
^ par. 2 Saray bisitan Judio et kaukolan ya manpasalat na kuarta ya ibayar dad tinaon ya buis ed templo, balet atagtagey so patong na saray managsalat na kuarta. Niarum ni, nayarin kaukolan na saray bisita so mangaliw na ayep ya iyapay da. Nayarin tinawag nen Jesus ya “matatakew” iray negosyante ta sobsobray tubo odino bayar parad serbisyo ra.
^ par. 4 Mandadayew ed si Jehova iray totoo to diad saray mangaraldalin a sular na baleg ya espiritual a templo to.
^ par. 8 Impaimano na artikulo ya say inkianak nen Jesus legan na panaoy ambetel et “agmitunosan ed salaysay na saray managpastol ya walad paway kaibay pulok da.”—Luc. 2:8.
^ par. 10 Oniay insulat nen Brother Frederick W. Franz nen Nobyembre 14, 1927: “Ag-itayo man-Krismas ed sayan taon. Imboto na pamilyan Bethel ya agtayo lan balot man-Krismas.” Nen Pebrero 6, 1928, oniay insulat nen Brother Franz: “Kalkalna itayon lilinisan na Katawan ed saray lingo na Babilonian organisasyon na Diablo.”
^ par. 18 Singa bilang nen 2013, walay peak na publisher ya 7,965,954 tan 19,241,252 ya inmatendid tinaon ya pannodnonot ed Memoryal na impatey na Kristo.
^ par. 18 Say pangibiig ed maabig a sira tan agnayari a sira et duma ed pangibiig ed saray karnero tan kanding. (Mat. 25:31-46) Say pangibiig odino unor a pangukom ed karnero tan kanding et nagawa legan na baleg ya kairapan. Antis na satan, saramay singa agnayarin sira et sarag day ompawil ed si Jehova tan natipon irad singa kargaan iran kongregasyon.—Mal. 3:7.
^ par. 18 Nasabi panaon, saray agnayarin sira et simbolikon ibantak ed maapoy ya hurno, a mangipapanengneng ya naderal irad arapen.


text:
KAPITULO 9
Kaukolan Tayon Sumpaen Iray Tukso
WALA ta lay angibaga ed sikan manggawa ka na mauges?— Kasin sinugsogan to kan gawaen mo itan? Odino kasin imbaga ton panliketan labat itan tan aliwan mauges so panggawa ed satan?— No susugsogan itayo na sakey, sasalien ton tuksoen itayo.
Antoy gawaen tayo no tutuksoen itayo? Kasin patukso itayo tan manggawa na mauges?— Satan so agmamaliket ed si Jehova a Dios. Balet antam no siopa so manliket?— On, si Satanas a Diablo.
Si Satanas et kabusol na Dios, tan si Satanas et kabusol tayo met. Agtayo nanengneng lapud sikatoy sakey ya espiritu. Balet nanengneng to itayo. Aminsan et akitongtong so Diablo ed si Jesus, say Sankamaongan a Managbangat, tan sinali ton tuksoen. Imanoen ta no anto so ginawa nen Jesus. Insan ta amtaen so dugan gawaen no natutukso itayo.
Naynay a labay nen Jesus a gawaen so panlabayan na Dios. Impatnag to iya diad impanpabautismo diad Ilog na Jordan. Sanen kasumsumpal nen Jesus a nampabautismo et Sikatoy sinali nen Satanas a tuksoen. Ibabaga na Biblia a say ‘tawen alukasan’ ed si Jesus. (Mateo 3:16) Kabaliksan na saya a nanononotan la nen Jesus ed saman so amin a nipaakar ed inmunan bilay to ed tawen kaibay Dios.
Kayari na bautismo to, linma si Jesus ed lugar ya anggapoy makadisturbo pian isipen iray onggagapo lan nanonotan to. Apataplon agew tan labi so linmabas. Diad saman et agbalot angan si Jesus, kanian sikatoy narnarasan la. Diad saman et sinali nen Satanas a tuksoen si Jesus.
Imbaga na Diablo: “No sika so Anak na Dios, iganggan mo a sarayan bato et magmaliw iran tinapay.” Masamit komon so tinapay! Balet kasin sarag nen Jesus a pagmaliwen a tinapay iray bato?— On, sarag to. Akin? Lapud si Jesus, say Anak na Dios, so walaan na nikaduma iran pakapanyari.
Kasin pagmaliwen mon tinapay so bato no ibaga ed sika na Diablo a gawaen mo itan?— Narasan lay Jesus. Kanian agkasi duga no gawaen to itan a maminsan labat?— Amta nen Jesus a mauges so pangusar ed pakapanyari to ed ontan a paraan. Inter nen Jehova ed sikato iratan a pakapanyari pian iyasingger so totoo ed Dios, aliwan parad pankaabigan ton dili.
Kanian, imbaga nen Jesus ed si Satanas no anto so nisulat ed Biblia: ‘Say too so manbilay, aliwan diad tinapay labat, noagta diad amin a salita a manlapud sangi nen Jehova.’ Amta nen Jesus a say panggawa na makapaliket ed si Jehova so lalon importante nen say naakan.
Balet ta tinukso lamet na Diablo. Intagar toy Jesus ed Jerusalem tan pinaalagey to ed tagey na templo. Insan imbaga nen Satanas: ‘No anak ka na Dios, taboy ka. Ta nisulat a sampaten ka na saray anghel na Dios.’
Akin ya imbaga nen Satanas iya?— Imbaga to itan pian tuksoen si Jesus a manggawa na makapuy. Balet aglamet dinengel nen Jesus si Satanas. Imbaga to ed si Satanas: “Nisulat, ‘Agmo susuboken si Jehova a Dios mo.’” Amta nen Jesus a makapuy a suboken si Jehova diad pangipeligro ed bilay to.
Agnin siansia tinmunda si Satanas. Intagar to lamet si Jesus ed atagtagey a palandey. Diman et impanengneng toy amin a panarian, odino gobgobierno, na mundo tan say kagalangan na saratan. Insan inkuan nen Satanas ed si Jesus: ‘Amin na saraya iter ko ed sika no ondakmomo ka tan mandayew ka’d siak.’
Nonot mo pay iiter na Diablo. Kasin kien nen Satanas irayan amin a panarian, odino gobgobierno na totoo?— On, lapud agkinontra nen Jesus so ibabaga nen Satanas a kien to iratan. Si Satanas so talagan manuley ed amin a nasyon na mundo. Sikato ni ingen so tatawagen na Biblia a ‘manuley na sayan mundo.’
Antoy gawaen mo no walay insipan ed sika na Diablo no sikatoy dayewen mo?— Amta nen Jesus a mauges a dayewen so Diablo anggan antoy naawat Ton gunggona. Kanian inkuan nen Jesus: ‘Arawi ka, Satanas! Lapud ibabaga na Biblia a si Jehova a Dios mo so nepeg mon dayewen tan sikatoy nepeg mon panlingkoran labat.’
Nipapaarap itayo met ed saray tukso. Wala ta iray antam ed saratan?— Nia’y sakey ya alimbawa. Bilbilang ta nanggawa si nanay mo na masamsamit a bibingka odino cake a palamis. Insan imbaga to ed sika ya agmo ni ’tan kakanen anggad agni asabi so oras na panangan. Balet ta narnarasan ka la, kanian nayarin natutukso ka lan mangan. Kasin unoren moy nanay mo?— Labay nen Satanas ya agmo unoren si nanay mo.
Nonot mo si Jesus. Sikatoy narnarasan met la. Balet amta to a say pamaliket ed Dios so mas importante nen say panangan. Nipatnag mo a singa ka si Jesus no gawaen mo so ibabaga nen nanay mo.
Nayarin ibaga ed sika na arum ya ugugaw a mangakmon kay pigaran tableta. Nayarin ibaga da ed sika a balibali liknaan mo no akmonen mo iratan. Balet ta saratan a tableta et nayarin druga. Mansakit kan maong odino ompatey ka ni ingen no akmonen mo iratan. Odino nayarin walay mangiter ed sika na sigarilyo, a nanlaok met na druga, insan da ka sugsogan a mansigarilyo. Anto so gawaen mo ey?—
Nonot mo si Jesus. Susugsogan nen Satanas si Jesus ya ipeligro toy bilay to diad impangibaga ton ontaboy diad templo. Balet ag-itan ginawa nen Jesus. Anto so gawaen mo no walay angibaga ed sika a manggaway mapeligro?— Agdinengel nen Jesus si Satanas. Agmo met dedengelen so siopaman a manugsog ed sikan manggawa na saray mauges.
Nasabi panaon et nayarin iganggan da kan mandayew ed imahen, ya ibabaga na Biblia ya agtayo nepeg a gawaen itan. (Exodo 20:4, 5) Nayarin kabiangan itan na seremonya diad eskuelaan. Nayarin ibaga da ed sika ya agda ka la awaten ed eskuelaan no agmo gawaen itan. Antoy gawaen mo ey?—
Mainomay a gawaen so duga no gagawaen met na amin. Balet mairap a gawaen so duga no arum so manusugsog ed sikatayo a manggawa na mauges. Nayarin ibaga ra a say gagawaen da et aliwa met a mauges. Balet say importantin tepet et, Anto so ibabaga na Dios ed satan? Amta to so sankaabigan.
Kanian anggan anto so ibaga na arum, agtayon balot gagawaen iray ibabaga na Dios a mauges. Diad ontan et napaliket tayon naynay so Dios, tan agtayon balot paliketen so Diablo.
Dakel ni naaralan no panon a labanan iray tukso a manggawa na mauges a naromog diad Salmo 1:1, 2; Uliran 1:10, 11; Mateo 26:41; tan 2 Timoteo 2:22.


text:
SAY PANAG-BANTAYAN No. 5 2016 | Iner so Pakaromogan Moy Tulong?
Kaukolan tayon amin so tulong na Dios, lalo la no wala ray problema tayo. Nabasa ed sayan isyu no panon ya tutulongan na Dios iray totoo no wala ray dadalanen dan problema tan subok.
MANUNAN ARTIKULO
Kaukolan Tayon Amin so Tulong
Iner so pakaromogan moy tulong no walay inatey ya inad-arom, walay graben sakit mo, walay problema yon sanasawa, odino nakal kad trabaho?
MANUNAN ARTIKULO
No Panon Itayon Tutulongan na Dios
Apatiran makatulong ed saray maniirap.
MANUNAN ARTIKULO
Tulong Sano Walay Problema
No panon ya akaromog na tulong iray totoo nen kakkaukolan da itan.
ALIGEN SO PANANISIA RA
“Kien nen Jehova so Panlalaban”
Panon ya atalo nen David si Goliat? Antoy naaralan tayod istorya nen David?
Si David tan si Goliat—Tua Kasi Iyan Istorya?
Panduaruwaan na arum ya kritiko no kasin tua iyan istorya. Duga ra kasi?
UUMANEN NA BIBLIA SO BILAY
Dati et Agak Maliket tan Bayolenti Ak
Antoy akapanguman ed ugali na bayolentin kabataan ya taga Mexico?
Antoy Ibabaga na Biblia?
Nandurumay ibabaga na totoo tungkol ed Panarian na Dios. Kanian anton talagay ibabangat na Biblia? Ompan nabigla ka ed ebat na Biblia.
Arum nin Walad Online
Akin et Kaukolan so Manpikasi? Ebatan Kasi na Dios Iray Pikakasik?
Akadepende ed sika no kasin ebatan na Dios so pikakasim.


text:
KAPITULO 25
Manguman Kasi Iraman so Manggagawa na Mauges?
AGTA alay abig no amin et manggawa na maong?— Balet anggapoy too a naynay a manggagawa na maong iran bengatla. Antam no akin a makakagawa tayon amin na mauges no maminsan, anggano labay tayon gawaen so maong?— Lapud amin tayo so akatawir na kasalanan. Balet arum a totoo so manggagawa na dakel a mauge-uges iran bengatla. Gagagalaen dan pasakitan so arum a totoo. Nayarian da kasi manguman tan aralen day magmaliw a maong?—
Nengneng mo iyan balolaki a mamabantay ed para-latop iran kawes na saraman so manutupak ed si Esteban. Say ngaran to ed Hebreo et Saulo, balet say ngaran to ed Roma et Pablo. Panliketan toy pamapatey da ed si Esteban, a babangatan na Sankamaongan a Managbangat. Nengnengen ta no akin a ginawa nen Saulo iratan a mauges a bengatla.
Kabiangan si Saulo ed Judion relihyoson grupo a say tawag ed sikara et Fariseos. Saray Fariseo so walaan na Salitay Dios, balet mas iimanoen da iray bangat na arum a papangulo na relihyon da. Saya so sengeg na impanggawa nen Saulo na saray mauges.
Sanen inerel si Esteban diad Jerusalem, wadman si Saulo. Inawit si Esteban ed korte, ya arum ed saray huis et Fariseo. Anggaman apalsaan si Esteban na mauges iran bengatla, sikatoy agtinmakot. Sikatoy makpel a nansalita tan akapantasi ed saray huis nipaakar ed si Jehova a Dios tan ed si Jesus.
Balet aglabay na saraman a huis so narerengel da. Dakel lay amta ra nipaakar ed si Jesus. Diad tua, agano ni antis na saya et si Jesus so impapatey da! Balet kayari na saman, impawil nen Jehova si Jesus ed tawen. Natan, imbes a manguman ira, sinumpa na saray huis iray babangatan nen Jesus.
Siningkat na saray huis si Esteban insan da impaway ed syudad. Sikatoy pinasakitan da anggad atumba insan da tinutupak. Tan, singa nanengneng mo ed litrato, niman’ay si Saulo a manbabantay. Inisip ton manepeg ya ipapatey si Esteban.
Antam no akin ya ontan so inisip nen Saulo?— Onia’ay, diad interon bilay to et Fariseo la si Saulo, tan panisiaan ton duga iray bangat na saray Fariseo. Impasen to iraman a lalaki bilang ehemplo, kanian inalig tora.
Kayarin pinatey si Esteban, antoy ginawa nen Saulo?— Labay ton upoten so arum niran babangatan nen Jesus! Nilolooban toy kaabungan da tan inggayugoy to ed paway iray lalaki tan bibii. Insan tora impaipriso. Dakel ed saray babangatan so tinmaynan ed Jerusalem, balet ag-ira tinmundan nampulong nipaakar ed si Jesus.
Lapud saya et lalon kabkabusol nen Saulo iray babangatan nen Jesus. Kanian sikatoy linma ed Atagey a Saserdote a si Caipas tan impa-aprobaan toy pangerel ed saray Kristiano diad syudad na Damasco. Labay nen Saulo a nipriso ira ed Jerusalem ta pian nadusa ira. Balet sanen sikatoy mamapaarap la ed Damasco, walay makapakelkelaw ya agawa.
Walay liwawan nanlapud tawen tan boses a kuanto: “Saulo, Saulo, akin a papasegsegangen moak?” Si Jesus iman a mansasalita manlapud tawen! Makalaram so liwawa kanian abulag si Saulo, et intabin na totoo si Saulo a paonla’d Damasco.
Apalabas so taloran agew, nampanengneng si Jesus ed sakey ed saray babangatan to a si Ananias diad Damasco. Imbaga nen Jesus ed si Ananias a bisitaen toy Saulo, pian paabigen so inkabulag to, tan mitongtong ed sikato. Sanen akisalita si Ananias ed sikato, inawat nen Saulo so katuaan nipaakar ed si Jesus. Pinmawil so pakanengneng to. Anguman so interon paraan na bilay to, tan nagmaliw a matoor a lingkor na Dios.
Atalosan mo la no akin a nipasal nen Saulo so manggawa na mauges iran bengatla?— Say rason et lapud nibangat ed sikato iray mauges a bengatla. Tinumbok toray totoon aliwan matoor ed Dios. Tan sikatoy kabiangan na grupo na totoo ya angipasen ed saray ideya na totoo a mas importante imbes a say Salitay Dios. Balet akin ya inuman nen Saulo so kabibilay to tan ginmapon manggawa na maong, anggaman intultuloy na arum a Fariseos so sinmumpa ed Dios?— Say rason et lapud talagan agkabusol nen Saulo so katuaan. Kanian sanen naamtaan toy duga, sikatoy akaparaan a mangunor ed katuaan.
Antam no antoy nagmaliwan nen Saulo ag-abayag?— On, sikatoy akabkabat bilang apostol Pablo, sakey ya apostol nen Jesus. Et tandaan, dakel so insulat nen Pablo a libro na Biblia nen say arum ni.
Dakel iray singa si Saulo a nayarian day manguman. Balet aliwan mainomay itan lapud walay mamapasyan mansusugsog ed saray totoo a manggawa na saray mauges. Antam no siopa itan?— Sikatoy sinalita nen Jesus sanen inmapireng ed si Saulo diad dalan a mamaarap ed Damasco. Diman et akisalita si Jesus ed si Saulo manlapud tawen tan inkuan to: ‘Ipawit ta ka pian lukasan moy mata na totoo, pian ompawil ira ed liwawa a manlapud kabilungetan tan manlapud pakapanyari nen Satanas a mamaarap ed Dios.’
On, si Satanas a Diablo so mansusugsog ed amin pian manggawa na mauges. Kasin naimanom a mairap no maminsan a gawaen so duga?— Amin tayo so nairapan met. Gagawaen nen Satanas a mairap itan. Balet walay sananey a rason no akin ya aliwan mainomay a gawaen so duga. Antam no antoy rason?— Lapud sikatayoy nianak a makasalanan.
Say kasalanan so mabetbet a mamapainomay ed sikatayon manggawa na aliwa imbes a say duga. Kanian, antoy kaukolan tayon gawaen ey?— On, piliten tayoy manggawa na duga. No gawaen tayo itan, makaseguro itayon tulongan itayo nen Jesus, a mangaaro ed sikatayo.
Sanen wadiad dalin si Jesus, impanengneng ton inaro toy totoo a nanggawa na mauges iran bengatla balet ta anguman. Amta to no panon kairap parad sikara so manguman. Alimbawa, walaray bibii ya akisekso ed dakel a lalaki. Siempre, mauges iya. Say tawag na Biblia ed sarayan bibii et balangkantis o paabang.
Aminsan, agustoan na sakey a bii so balita nipaakar ed si Jesus, tan sikatoy linma ed kawalaan nen Jesus diad abung na Fariseo. Kinalboan toy larak iray sali nen Jesus tan impunas to so buek to ed saray lua a tinmerter ed saray sali to. Panermenan ton maong iray kasalanan to, kanian sikatoy pinerdona nen Jesus. Balet ag-inisip na saray Fariseo a sikatoy nepeg a perdonaen.
Antam no antoy inkuan nen Jesus ed pigara ed saray Fariseo?— Inkuan to ed sikara: ‘Saray balangkantis makaloob iran unona nen say sikayo ed panariay Dios.’ (Mateo 21:31) Imbaga nen Jesus iya lapud sarayan balangkantis so walaan na pananisia ed sikato, tan inuman day mauges a kabibilay da. Balet intultuloy na saray Fariseo so manggawa na mauges iran bengatla ed saray babangatan nen Jesus.
Kanian sano ipapanengneng na Biblia a mauges so gagawaen tayo, kaukolan ya akaparaan itayo a manguman. Tan no naaralan tayoy labay nen Jehova a gawaen tayo, kaukolan a pankulian tayon gawaen itan. Diad ontan et maliket si Jehova ed sikatayo tan ikdan to itayo na andi-anggaan a bilay.
Pian natulongan ta a napaliisan so mauges, basaen ta so Salmo 119:9-11; Uliran 3:5-7; tan 12:15.
Manaral Ni
ONDENGEL ED DIOS PIAN MANBILAY YA ANDI-ANGGA
Antoy Gawaen Tayo Pian Napaliket so Dios?
Wala ray labay tan agto labay.
SAY PANAG-BANTAYAN
Talaga Kasin Napaliket Tayoy Dios?
Amtaen so ebat ed impanbilay di Job, Lot, tan David, ya amin da et akagaway seryoson lingo.


text:
Manpapatambal Met Iray Tasi nen Jehova?
On, manpapatambal iray Tasi nen Jehova. Anggano aasikasoen mi laman mi pian agkami mansakit, no maminsan et ‘kaukolan mi met so doktor.’ (Lucas 5:31, Maung a Balita) Diad tua, singa say Kristiano nen inmunan siglo ya si Lucas, wala ray Tasi nen Jehova natan ya doktor met.—Colosas 4:14.
Balet wala ray panagpatambal ya kontrad saray prinsipyo na Biblia kanian agmi iratan pipilien. Alimbawa, agkami manpapa-blood transfusion ta ibabawal na Biblia so pangusar na dala pian sustinien so laman. (Gawa 15:20) Ibabawal met na Biblia so panagpatambal ya walay espiritismo to.—Galacia 5:19-21.
Dakel ed saray panagpatambal natan et agmet kontra ed saray prinsipyod Biblia. Kanian depende itan ed too no antoy pilien to. Ompan pilien na sakey a Tasi so espisipikon klase na panagpatambal, balet ag-itan awaten na arum a Tasi.—Galacia 6:5.


text:
LEKSION 6
Antoy Pag-asa na Saray Inatey?
1. Antoy maong a balita ya nagawa ed saray inatey?
Nen akasabi si Jesus ed Betania ya asingger ed Jerusalem, apatiran agew lan inatey so kaaro ton si Lazaro. Linma si Jesus ed angiponponan ed si Lazaro, kaiba to ray agagi nen Lazaro ya si Marta tan Maria. Tinumbok ira na dakel a totoo. Kasin naimadyin moy liket nen Marta tan Maria, nen binilay nen Jesus si Lazaro?—Basaen so Juan 11:21-24, 38-44.
Amta la nen Marta so maong a balita ya nagawa ed saray inaatey. Amta to ya bilayen nen Jehova iray inaatey pian manbilay lamet diad dalin.—Basaen so Job 14:14, 15.
2. Antoy nagawa ed sakey ya too no inatey la?
Say too et gawa ed dabok. (Genesis 2:7; 3:19) No ompatey tayo, anggapoy imortal ya kamarerwa ya onekal ed laman tayo. Pati say utek tayo et ompatey tan naandi ya amin so karga na nonot tayo. Kanian nen binilay si Lazaro, anggapoy inistorya ton agawa ed sikato nen inatey, ta anggapo lay amta na inatey.—Basaen so Salmo 146:4; Eclesiastes 9:5, 6, 10.
Kasin paparusaan na Dios ed apoy iray inaatey? Ibabaga na Biblia ya anggapo lay amta na inatey, kanian malinew ya say doktrinan impierno et aliwan tua tan dederalen toy reputasyon na Dios. Diad tua et kabusol to so ideyan parusaan so totoo ed apoy.—Basaen so Jeremias 7:31.
3. Kasin sarag tayo nin nakatongtong so inatey?
Agla makasalita tan agla makarengel iray inatey. (Salmo 115:17) Pero wala ray mauges ya anghel ya manpapanggap ya sikara imay inatey, insan ira mitongtong ed totoo. (2 Pedro 2:4) Ibabawal nen Jehova ya mitongtong tayod inatey.—Basaen so Deuteronomio 18:10, 11.
4. Siopa ray bilayen?
Minilyon ya inatey a totoo so napaoli o bilayen diad dalin. Wala met iray ombilay ya agda akabat so tuan Dios, tan wala met iray akagawa na mauges.—Basaen so Lucas 23:43; Gawa 24:15.
Saramay bilayen et bangatan tungkol ed Dios, ibangat met ira no panon dan unoren si Jesus tan ipanengneng dan manisia irad sikato. (Apocalipsis 20:11-13) Manbilay ya anggapoy anggaan diad dalin iray napaoli no manggawa ira na maong.—Basaen so Juan 5:28, 29.
5. Lapud walay pag-asa na saray inatey, antoy naaralan mon kualidad nen Jehova?
Nagmaliw ya posible so pag-asa ya ombilay iray inatey nen imbaki na Dios so Anak to ya ompatey parad sikatayo. Ipapanengneng na saya ya si Jehova et maaro tan agnaparaan so kaabigan to. No bilayen iray inatey, siopa so labalabay mon nanengneng?—Basaen so Juan 3:16; Roma 6:23.


text: 7 Diad inmunan taon nen Arin Belsazar+ na Babilonia, nankugip si Daniel tan akanengneng na saray pasingawey sanen akarukol.+ Insan insulat to so amin a detalye na kugip to.+2 Oniay imbaga nen Daniel:“Anengneng kod samay pasingawey ed labi, a maksil a sisiplogan na apatiran dagem na tawen so maawang a dayat.+3 Tan pinmaway ed dayat so apatiran angkakabaleg ya ayep+ a nanduruma.4 “Say inmuna et singa leon+ a nampayak na agila.+ Babantayan ko itan anggad nakal iray payak to, tan niyatagey ed dalin iray sali tod arap tan singa toon inmalagey ed duaran sali to, tan naikdan na puso na too.5 “Tan walay sananey nin ayep, say komadua, tan singa itan oso.+ Akatagey so sakey a diking to, tan walay taloran taglang ya intangal to; tan oniay ibabaga rad sikato, ‘Bangon ka, mangan kay dakel a laman.’+6 “Kayari na satan et intuloy koy nambantay, tan wala ni sananey ya ayep a singa leopardo,+ balet walay apatiran payak tod beneg a singa payak na manok. Tan apatiray ulo na sayan ayep,+ tan niiter ed sikato so autoridad a manuley.7 “Kayari na satan et anengneng kod samay pasingawey ed labi so komapat ya ayep, a makapataktakot, makapakebbiew, tan mabisbiskeg, tan angkakabaleg a balatyang so ngipen to. Sikatoy mangaakmon tan manetemek, tan say akera et gagatinan to.+ Nikadkaduma itan ed saramay ayep ya akauna ed sikato, tan walaan itan na samploran saklor.8 Legan kon nenengnengen a maong iray saklor, walay sananey a saklor a tinmubo ed kawalaan da, a satan et melag a saklor,+ tan abagot so talora ed saramay akaunan saklor sanen tinmubo itan. Tan wala ray singa mata na too ed sayan saklor, tan walay sangi ya aroganten* mansasalita.+9 “Intultuloy koy nambantay ya anggad wala ray nilira a trono tan yinmurong imay Akauna nen Saray Panaon.+ Say kawes to et amputi a singa niebe,+ tan say buek to et singa amputin abel a gawad bagoy karnero. Say trono to et manliob ya apoy; saray dalig to et mandarlang ya apoy.+10 Walay apoy ya onaagus tan ompapaway ed arapan to.+ Sanlibon libolibo so manlilingkor ed sikato, tan samplon libo ya asamploran nilibo so akaalagey ed arapan to.+ Ginmapo so sesyon ed Korte,+ tan wala ray alukasan a libro.11 “Intuloy koy nambantay lapud tanol na aroganten* pansasalita na saklor;+ nambantay ak ya anggad apatey so ayep tan nibuntok ed apoy so laman to tan aderal.12 Balet nipaakar ed saramay arum ya ayep,+ naandi so autoridad dan manuley, tan naabuloyan iran manbilay ni ed sakey a panaon.13 “Intuloy koy nambantay ed samay pasingawey ed labi, tan anengneng kon onsasabi so singa anak na too+ a kaiba na saray lurem ed tawen; tan sikatoy naabuloyan ya onloob ed kawalaan na samay Akauna nen Saray Panaon,+ tan sikatoy inyasingger dad arapan To.14 Tan niiter ed sikato so panuley,+ kagalangan,+ tan panarian, pian manlingkor ed sikato+ iray totoo ed nanduruman nasyon tan lenguahe. Say uley to et andi-anggaan, tan say panarian to et agnaderal.+15 “Nipaakar ed siak, si Daniel, agonigon so espirituk lapud ataktakot ak ed pasingawey ya anengneng ko.+16 Inasinggeran koy sakey ed saramay akaalagey diman pian tepeten so tuan kabaliksan na saya. Kanian sikatoy inmebat tan impaamta tod siak so kabaliksan na saraya.17 “‘Sarayan apatiran angkakabaleg ya ayep+ et apatiran ari ya ontalindeg diad dalin.+18 Balet saray masanton totoo na Sankatagyan a Dios+ so mangawat ed panarian,+ tan kayarianen da so panarian+ diad andi-anggaan, on, anggad angga.’19 “Insan labay kon naamtaan nin maong so nipaakar ed komapat ya ayep, a nikadkaduma ed saramay arum; makapataktakot itan a maong, a walaan na balatyang a ngipen tan gansan kuko, tan mangaakmon tan manetemek, tan saray akera et gagatinan to;+20 tan nipaakar ed samay samploran saklor+ ed ulo to, tan samay tinmubon saklor a sengegay inkaplag na taloran saklor,+ on, say saklor a walaan na mata tan sangi ya aroganten* mansasalita tan mas baleg nen saray arum.21 “Sanen manbabantay ak, sayan saklor et akiguerra ed saray masanto, tan natatalo to ra,+22 anggad sinmabi imay Akauna nen Saray Panaon+ tan impaakseb so panangukom a pabor ed saray masanton totoo na Sankatagyan a Dios,+ tan sinmabi so aturon panaon pian kayarianen na saray masanto so panarian.+23 “Oniay inkuan to: ‘Nipaakar ed komapat ya ayep, walay komapat a panarian ya ontalindeg ed dalin. Midumaan itan ed arum ni ran panarian, tan akmonen toy interon dalin tan gatinan to tan temeken to.+24 Nipaakar ed samploran saklor, walay samploran arari ya ontalindeg manlapud saman a panarian; tan kayari ra et wala ni sakey ya ontalindeg, tan sikatoy midumaan ed saramay akauna, tan taloran arari so taloen to.+25 Sikatoy mansalita na kontrad Sankatagyan,+ tan itultuloy ton pairapen iray masanton totoo na Sankatagyan a Dios. Nonoten ton umanen iray panaon tan ganggan, tan niiter ira ed lima to ed loob na sakey a panaon, saray panaon, tan kapalduan panaon.*+26 Balet ginmapo so sesyon ed Korte, tan sinamsam da so uley to, pian sikatoy naandi tan sigpot a naderal.+27 “‘Tan niiter ed saray masanton totoo na Sankatagyan a Dios so panarian tan pananguley tan gloria na saray panarian a walad silong na tawen.+ Say panarian da et agmanganggan panarian,+ tan amin a gobierno et manlingkor tan ontulok ed sikara.’28 “Dia la anampot so anengneng tan nadngel ko. Nipaakar ed siak, si Daniel, apagaan ak a maong, kanian pinmuti bosaleg ko;* balet inalwaran kod pusok so anengneng tan nadngel ko.”


text:
JW.ORG WEBSITE
Pangusar ed JW.ORG Diad Gadyet
Amin ya web page tan feature ya available ed full-size computer screen et available met ed smartphone o tablet. Balet saray inkaayos na saray menu tan screen et duma ed mas melag ya screen na gadyet. Wala ray tips ed sayan artikulo ya makatulong pian naanap mo ray item ya kailangan mo ed jw.org.
Usaren Iray Mobile Navigation Menu
Diad full-size screen, saray manunan seksion et aka-display ed tagey na screen tan say second-level menu et aka-display diad kawigi na screen manlapud tagey paleksab.
Balet diad melag ya screen na gadyet, amin ya navigation menu et aka-display manlapud tagey paleksab. Tan saray menu et akaamot no ag-uusaren pian mas baleg so space na screen.
Pindoten so Menu pian iyamot o ipaway iray navigation menu. Pindoten so ngaran na seksion pian makaonlad landing page na satan a seksion.
Pindoten so Expand List button pian nanengneng so second-level menu na sakey ya seksion. Pindoten so ngaran na menu option pian makaonlad landing page na satan ya opsyon.
Pindoten so Collapse List button pian iyamot iray second-level menu option na sakey a seksion.
Pindoten so JW.ORG button pian ompawil ed home page.
Pindoten so Language Picker button pian nanengneng iray available ya lenguahe.
Pindoten so Search button pian mananap na karga ya usaren so feature ya Site Search (agni available ed Pangasinan).
Anapen Iray Artikulo o Kapitulo na Publikasyon
Diad full-size screen, say karga na publikasyon et sankanengneng legan kan manbabasa na artikulo o kapitulo na publikasyon. Balet diad melag ya screen na gadyet, saray karga na publikasyon et akaamot.
Pindoten so Show List button pian nanengneng so karga na publikasyon. Pindoten so title pian nanengneng so karga na satan ya artikulo o kapitulo.
Pindoten so Previous button pian nanengneng so akaunan artikulo o kapitulo.
Pindoten so Next button pian nanengneng so ontumbok ya artikulo o kapitulo.
Pindoten so Hide List button pian iyamot iray karga na publikasyon tan ituloy so pambasa ed artikulo o kapitulo.
Usaren so Biblia Online
Onlad PUBLIKASYON > BIBLIA tan pindoten so Read Online button. Odino pindoten so link ya Manbasa na Biblia Online ed home page.
Diad Bible Navigation Bar, manpili na libro na Biblia tan kapitulo diad drop-down list tan pindoten so Lukasan.
Legan kan mani-scroll ed kapitulo, say Bible Navigation Bar et mansiansian aka-pin ed Menu Bar pian mas mainomay kan makaonla ed arum ya kapitulo.
Pindoten so Unpin button pian naekal so Bible Navigation Bar ed Menu Bar. Diad ontan, mas baleg so screen parad saray teksto ed Biblia. Pian manpili na arum ya kapitulo, kailangan mo ni man-scroll manlapud tagey paleksab na page.
Pindoten so Pin button pian mansiansia so Bible Navigation Bar ed Menu Bar.
Pindoten so Show List button pian nanengneng so karga na Biblia, kaiba la ray introduksion tan apendise.
Pindoten so Previous button pian nanengneng so akaunan kapitulo.
Pindoten so Next button pian nanengneng so ontumbok ya kapitulo.
Pindoten so Hide List button pian iyamot so karga na Biblia.
Ondengel ed Audio Track na Artikulo
No walay audio track na artikulon babasaen mo, nanengneng so Audio Bar.
Pindoten so Play pian patogtogen so audio track.
Pindoten so Pause pian patundaen so audio. Pindoten lamet so Play pian napatogtog lamet itan.
I-drag so audio pointer paabante o paatras pian makaonlad arum ya parte na audio track.
No ontotogtog so audio track tan mani-scroll kad leksab na artikulo, mansiansia so Audio Bar ed Menu Bar pian sarag mon patundaen tan patogtogen lamet so audio tan mansiansia kad kawalaan mo ed artikulo.


text:
KAPITULO 9
Kasin Manbibilay Itayo Lad “Kaunoran Iran Agew”?
Anto ray nagagawa natan ya abayag lan impasakbay na Biblia?
Antoy ibabaga na Salitay Dios ya magmaliw ya ugali na totoo diad “kaunoran iran agew”?
Anto ray abayag lan imbaga na Biblia ya balibalin nagawa ed “kaunoran iran agew”?
1. Iner tayo naamtaan no antoy nagawad arapen?
NO MANBANTAY kay balita ed TV, ompan naisip mo, ‘Anto la kasi pansumpalan na sayan mundo?’ Saray trahedya et bigla labat ya nagawa tan anggapoy toon makapangibaga no antoy nagawa ed arapen. (Santiago 4:14) Balet, amta nen Jehova no antoy nagawad arapen. (Isaias 46:10) Abayag lan impasakbay na Salita to, say Biblia, irayan mauges ya nagagawa ed panaon tayo pati saray balibalin nagawa ed arapen.
2, 3. Antoy intepet na saray disipulo ed si Jesus, tan antoy ebat to?
2 Impulong nen Jesu-Kristo so Panarian na Dios ya mangekal ed kaugsan tan pagmaliwen ton paraiso so dalin. (Lucas 4:43) Labay ya naamtaan na totoo no kapigay isabi na Panarian. Diad tua, intepet na saray disipulo ed si Jesus: “Kapigan iraya nagawa, tan antoy tanda na kiwawalam tan say kaunoran a parte na sistema na mundo?” (Mateo 24:3) Imbaga nen Jesus ed sikara ya si Jehova a Dios labat so makaamta no kapigan so eksakton panampot na mauges iran nagagawad mundo. (Mateo 24:36) Balet imbaga met nen Jesus iray nagawad dalin antis nin pagmaliwen na Panarian ya mareen so kipapasen na dalin. Nagagawa la iratan natan!
3 Antis tayon aralen iray prueba ya manbibilay tayo lad “kaunoran a parte na sistema na mundo,” amtaen tayo nin magano so nipaakar ed guerra ya ag-anengneng na anggan siopan too. Agawa itan ed tawen, tan amin tayo et apektado ed satan.
SAKEY A GUERRA ED TAWEN
4, 5. (a) Antoy agawad tawen nen ginmapon nanuley si Jesus? (b) Antoy ibabaga na Apocalipsis 12:12 ya resulta na guerra ed tawen?
4 Impaliwawa ed Kapitulo 8 ya nen 1914 et nagmaliw ya Ari si Jesu-Kristo ed tawen. (Basaen so Daniel 7:13, 14.) Nen ginmapon nanuley si Jesus, sikatoy kinmiwas. Imbaga na Biblia: “Walay agawan guerra ed tawen, si Miguel [sakey nin ngaran nen Jesus] tan saray anghel to et akilaban ed dragon [si Satanas a Diablo], tan say dragon tan saray anghel to et akilaban.” * Si Satanas tan saray mauges ya anghel to odino saray demonyo et atalo ed saman ya guerra tan sikaray imbantak diad dalin. Malikeliket iray matoor ya anghel ta anggapo la diman si Satanas tan saray demonyo to. Balet, aliwan ontan so naeksperiensya na totoo. Imbaga na Biblia: “Kasi lay dalin . . . lapud linmeksab ed sikayo so Diablo, ya agaylay pasnok to, ta amta ton antikey lay panaon to.”—Apocalipsis 12:7, 9, 12.
5 Imanom pay resulta na guerra ed tawen. Diad pasnok nen Satanas, ginulo to ray wadiad dalin. Nanengneng mon manbibilay tayo la natan ed mair-irap a panaon. Balet magano labat itan, diad ‘antikey labat a panaon.’ Anggan si Satanas et amta to ’tan. Satan ya panaon et tatawagen na Biblia ya “kaunoran iran agew.” (2 Timoteo 3:1) Malikeliket tayo ta magano lan ekalen na Dios so impluensya na Diablo diad dalin! Aralen tayoy pigarad saray imbaga na Biblia ya nagagawa la natan. Prueba iratan ya manbibilay itayo lad kaunoran iran agew tan magano lan iter na Panarian na Dios iray bendisyon ed saramay mangaaro ed si Jehova. Unona, aralen tayo ni so apatiran kaibad tanda ya imbaga nen Jesus a mangipanengneng ya talagan manbibilay tayo lad kaunoran iran agew.
SARAY NAGAWA ED KAUNORAN IRAN AGEW
6, 7. Panon ya nagagawa natan so imbaga nen Jesus nipaakar ed guerra tan eras?
6 “Manlalaban iray bansa ontan met ed saray panarian.” (Mateo 24:7) Minilyon a totoo so inatey ed saray guerra diad apalabas ya 100 a taon. Oniay insulat na sakey a historian ya taga Britain: “Manlapud taon 1901 ya anggad taon 2000, agawa iray sankagrabian lan impamatey ya nirekord ed history. . . . Diad saratan ya taon et agnanaandi so guerra, anggan iner ya pasen et walan walay panlalaban.” Oniay inreport na Worldwatch Institute: “Saray inatey ed guerra manlapu la nen 1901 ya anggad 2000 et mamitloy karakel to no ikomparad amin ya inatey ed guerra manlapu lad panaon nen Jesus ya anggad taon 1899.” Masulok a 100 milyon ya totoo so inatey ed guerra manlapu lad 1914. Minilyon ya totoo so nanirap tan nanermen a maong lapud impatey na inad-aro da ed saray guerra. Ompan asalim met la itan.
7 “Wala ray eras.” (Mateo 24:7) Ibabaga na saray researcher ya dinmakel so naakan diad apalabas ya 30 taon. Balet, siansia nin kulang so naakan ta anggapoy kuartan isaliw odino anggapoy dalin ya napantaneman. Diad saray mairap ya bansa, masulok a sakey bilyon a totoo so manaanos kalamor ed “sankaalmo, sankaluto” ya panagbilay, saray arum et kulang ni ingen so sueldo dad sanagew. Maslak ed sarayan totoo et naeerasan a maong. Base ed World Health Organization, malnutrisyon so manunan rason no akin ya ompapatey so masulok ya limaran milyon ya ugugaw kada taon.
8, 9. Antoy mangipapanengneng ya nagagawa la ray imbaga nen Jesus nipaakar ed yegyeg tan salot odino epidemya?
8 “Wala ray maksil a yegyeg.” (Lucas 21:11) Base ed U.S. Geological Survey, manga 19 ya maksil a yegyeg so posiblin nagawa ed kada taon. Diad kakasil na saratan, naderal iray bilding tan onletak-letak so dalin. Tan kada taon, wala ray maksil a yegyeg ya sarag ton igeba iray bilding. Base ed saray rekord, masulok ya 2 milyon so inatey manlapu la nen 1900. Imbaga na sakey a reperensya: “Melmelag labat so agawaan na teknolohiya pian ondaiset so bilang na ompapatey ed yegyeg.”
9 “Wala ray . . . salot.” (Lucas 21:11) Anggano moderno lay paraan na panagtambal, dakel nin siansia so naiirapan lapud saray dati tan balon sakit. Imbaga na sakey a report ya diad agano ni ran taon, mas linmoor so 20 kabkabat ya sakit a singa say tuberculosis [o TB], malaria, tan dengue. Tan saray arum ya klase na sakit et mairap lan tambalen. Diad tua, walay manga 30 balon sakit ya arum ed saratan et agni natambal tan makapatey ni ingen.
SARAY TOTOO ED KAUNORAN IRAN AGEW
10. Anto ray ugali na totoo natan ya abayag lan imbaga na 2 Timoteo 3:1-5?
10 Aliwa labat lan saray nagagawa ed mundo so abayag lan imbaga na Biblia ya pakanengnengan ya manbibilay itayo lad kaunoran iran agew. Imbaga met na satan ya onuges so ugali na totoo. Impaamta nen apostol Pablo no antoy ugali na karaklan ya totoo. Oniay nabasa tayo: “Diad kaunoran iran agew et onsabi iray mapeligro tan mair-irap a panaon.” (Basaen so 2 Timoteo 3:1-5.) Imbaga nen Pablo ya saray totoo et magmaliw ya
maaro ed sarili ra
maaro ed kuarta
agmatulok ed atateng da
aliwan matoor
anggapoy panangaro rad kapamilya da
anggapoy kontrol da ed sarili ra
masibesibeg
mas inaro ray panliliket nen say Dios
singano walay takot da ed Dios balet ag-itan nanengneng ed kabibilay da
11. Antoy imbaga na Salmo 92:7 ya nagawa ed saray mauges?
11 Ontan met kasi so naoobserbaan mon ugali na dakel a totoo natan? Seguradon ontan. Anggan iner so laen mo, walan wala ray totoon aliwliway ugali da. Ipapanengneng na satan ya magano lan onkiwas so Dios, ta oniay ibabaga na Biblia: “Say itutubon singa dika na marelmeng tan say ibubulaslas na amin a manggagaway mauges et nagagawa pian naderal ira ya anggad angga.”—Salmo 92:7.
SARAY BALIBALIN NAGAWA!
12, 13. Panon ya dinmakel so “tuan kakabatan” ed sayan “panaon na anggaan”?
12 Abayag lan imbaga na Biblia ya say kaunoran iran agew et talagan napnoy irap. Balet, anggano napnoy problema so mundo natan, wala ray balibalin nagawa diad saray mandadayew ed si Jehova.
13 “Ondakel so tuan kakabatan,” so abayag lan imbaga na libro na Biblia ya Daniel. Kapigan itan nagawa? Diad “panaon na anggaan.” (Daniel 12:4) Manlapu lad 1914, tinulongan nen Jehova iramay talagan labay day mandayew ed sikato pian mas natalosan day Biblia. Lalon atalosan da ray importantin katuaan, singa say nipaakar ed ngaran tan panlabayan na Dios, say insakripisyon bilay nen Jesu-Kristo, say kipapasen na saray inaatey, tan say kioli. Sakey ni, naaralan la na saray mandadayew ed si Jehova no panoy nawalaan na maliket tan malinis a panagbilay ya mangiter na dayew ed Dios. Mas atalosan da no antoy gawaen na Panarian na Dios tan no panon ya solusyonan na satan iray problemad dalin. Antoy gawaen da ed naaralan da? Pian naebatan itan ya tepet, amtaen tayoy sananey nin ibabaga na Biblia ya nagagawa ed sarayan kaunoran ya agew.
14. Anggad iner lay pangipupulongan ed maong a balita na Panarian natan, tan siopa ray mangipupulong ed satan?
14 “Sayan maong a balita na Panarian et nipulong ed interon dalin bilang pantasi ed amin a nasyon.” (Basaen so Mateo 24:3, 14.) Diad interon mundo, ipupulong ed masulok ya 230 a dalin tan ed nilasus iran lenguahe so maong a balita na Panarian. Ipupulong da no anto so Panarian, no antoy gawaen na satan, tan no panon tayon naawat iray bendisyon na satan. Minilyon a Tasi nen Jehova so makulin mangipupulong ed maong a balita na Panarian. “Nanlapu ra ed amin a nasyon tan tribu tan rasa tan lenguahe.” (Apocalipsis 7:9) Saray Tasi et libren mangiyaaral na Biblia ed minilyon a totoon labay dan aralen no anton talaga so ibabangat na Biblia. Talagan makapaliket ta nagagawa la natan irayan abayag lan imbaga na Biblia, anggano saray tuan Kristiano et ‘busolen na amin a totoo’ a singa imbaga nen Jesus.—Lucas 21:17.
ANTOY GAWAEN MO?
15. (a) Kasin kombinsido kan manbibilay itayo lad kaunoran iran agew, tan akin? (b) Antoy labay ya ibaga na “anggaan” parad saray onkokontrad si Jehova? (c) Antoy labay ya ibaga na “anggaan” parad saray onsusuportad uley na Panarian na Dios?
15 Lapud nagagawa la natan iray abayag lan imbaga na Biblia, agta kombinsido kan manbibilay itayo lad kaunoran iran agew? No asabi lay panaon ya patundaen nen Jehova so pangipupulong ed maong a balita, seguradon onsabi la so “anggaan.” (Mateo 24:14) Say labay ya ibaga na “anggaan” et panaon ya ekalen la na Dios so kaugsan diad dalin. No deralen nen Jehova so amin ya onkokontrad sikato, usaren toy Jesus tan saray makapanyarin anghel. (2 Tesalonica 1:6-9) Saray totoo et aglan balot nibalang nen Satanas tan na saray demonyo to. Kayari na satan, iter na Panarian na Dios so dakel ya bendisyon ed amin ya onsusuportad balibalin uley na satan.—Apocalipsis 20:1-3; 21:3-5.
16. Antoy importantin gawaen mo?
16 Lapud asingger lan manampot so amin ya mauges a gagawaen nen Satanas diad dalin, maong no itepet tayod sarili tayo, ‘Antoy kaukolan kon gawaen?’ Importantin itultuloy moy panaaral mo nipaakar ed si Jehova tan ed saray panlabayan to. (Juan 17:3) Seryosom so panaaral moy Biblia. Miulop kad saramay gagawaen day anggaay nayarian dan unoren so panlabayan nen Jehova. (Basaen so Hebreo 10:24, 25.) Itultuloy mon kabaten si Jehova a Dios diad panaral moy Salita to, tan no wala ray kaukolan mon umanen, agka natatakot ya gawaen itan pian mas onelet so pikakaarom ed Dios.—Santiago 4:8.
17. Akin et agnatalaranan so kaderal na saray mauges?
17 Imbaga nen Jesus ya ibaliwala na karaklan so prueba ya manbibilay itayo lad kaunoran iran agew. Say kaderal na saray mauges et bigbigla tan agnailaloan. Agnatalaranan itan na dakel ya totoo ta onsabi itan a singa matakew ed labi. (Basaen so 1 Tesalonica 5:2.) Onia ni imbaga nen Jesus: “Singa ed panaon nen Noe, ontan met naani ed kiwawala na Anak na too. Ta singa ed saraman ya agew antis na Delap, saray totoo et nan-aakan tan naniinum, angasawa tan akiasawa ra, anggad agew a linmoob ed biong si Noe, tan ag-ira nanimano ya anggad sinmabi so Delap tan niyanor iran amin, ontan met naani ed kiwawala na Anak na too.”—Mateo 24:37-39.
18. Antoy imbaga nen Jesus ya importantin ipapuso tayo?
18 Kanian oniay imbaga nen Jesus ed saray ondedengel ed sikato: “Manalwar kayo pian agbalot nabelatan so puso yo ed sobran panangan tan alabas a panag-inum tan saray kapagaan ed bilay, tan bigbiglan onsabid sikayo itan ya agew a singa sakey a patit. Ta onsabi itan ed amin a manaayam diad tapew na interon dalin. Kanian mansiansia kayon aliing, a manpikasi kayon masimoon ed amin a panaon pian makaliktar kayod sarayan amin a nepeg a nagawa, tan makatalindeg kayod arapan na Anak na too.” (Lucas 21:34-36) Importantin ipapusom irayan imbaga nen Jesus. Akin ey? Lapud nilaban iray inaro nen Jehova a Dios tan nen Jesu-Kristo odino “Anak na too” no deralen la so amin ya mauges a gagawaen nen Satanas diad dalin. Tan tuloytuloy iran manbilay diad balibali ya balon mundo ya maganggano lan onsabi!—Juan 3:16; 2 Pedro 3:13.
^ par. 4 Pian naamtaan no akin ya say Miguel et sananey nin ngaran nen Jesu-Kristo, nengnengen so Apendise ed artikulon “Siopa si Miguel ya Arkanghel?”
Manaral Ni
PANAGARAL NA BIBLIA
Akin ya Aralen so Biblia?
Tutulongan na Biblia so minilyon a totoo pian naebatan iray importantin tepet dad bilay. Kasin labay mo met?


text:
No Panon Kan Natulongan na Sayan Brosyur
Natulongan ka na sayan brosyur ya na-enjoy so panaral mod Biblia, say Salita na Dios. Nanengneng mod sampot na kada parapo no iner ed Biblia so pakabasaan moy ebat ed saray tepet ya mabakat so inkisulat to.
No basaen mo ray teksto ed Biblia, isip mo no antoy koneksion na saratan ed tepet. Maliket ya ontulong ed sika so sakey ed Saray Tasi nen Jehova pian natalosan mo no antoy ibabaga na Biblia.—Basaen so Lucas 24:32, 45.
Paimano: Amin ya publikasyon ya abitla ed sayan brosyur et in-publish na Saray Tasi nen Jehova.


text:
KAPITULO 11
Tulong Manlapud Saray Anghel na Dios
IBABAGA na arum a totoo a panisiaan da labat so nanengneng da. Balet lingo itan. Dakel iray tudtuan bengatla ya agtayo nin balot anengneng. Walay nibagam?—
Komusta so susungapen tayon dagem? Kasin nalikas tayo itan?— Itagey mo pay limam, insan mo sibokan. Walay alikas mo?— Wala anto, balet agmo nanengneng so dagem, agta ontan?—
Nantongtongan ta la so nipaakar ed espiritu iran persona, ya agtayo nanengneng. Naaralan ta ya arum et maong balet say arum so mauges. Manbitla ka pay pigaran maong ya espiritun persona ya agtayo nanengneng.— On, si Jehova a Dios, si Jesus, tan saray maong ya anghel. Kasin wala met iray mauges ya anghel?— Ibabaga na Biblia a wala ira. Ibagam pa’d siak no antoy naaralan mo nipaakar ed sikara.—
Say sakey a bengatlan naamtaan tayo et saray maong tan mauges ya anghel so mas mabiskeg nen say sikatayo. Dakel so amta na Sankamaongan a Managbangat nipaakar ed saray anghel. Lapud sikatoy sakey ya anghel antis a sikatoy nianak bilang ugaw diad dalin. Sikatoy nanayam a kaibay arum ya anghel diad tawen. Minilyon so kabat to ed sikara. Kasin walay kangaranan na amin ya anghel?—
Naaralan tayo a nginaranan na Dios iray bibitewen. Kanian makaseguro itayo ya amin ya anghel et walay kangaranan da met. Tan amta tayo a sikaray makapantotongtong lapud ibabaga na Biblia so nipaakar ed ‘salita na saray anghel.’ (1 Corinto 13:1) Anto kasi pantotongtongan na saray anghel? Kasin pantotongtongan da itayo diad dalin?—
Amta tayo a saray anghel nen Satanas, saray demonyo, so manasalin mangimpluensya ed sikatayo pian ag-ontulok ed si Jehova. Kanian seguradon pantotongtongan da no panon dan gawaen iya. Labay dan magmaliw itayon singa sikara ta pian ag-itayo met labayen nen Jehova. Balet komusta iray matoor ya anghel na Dios? Kasin pantotongtongan da itayo met?— On. Labay da itayon tulongan. Walay istoryaen ko ed sika no panon a saray anghel na Dios so tinmulong ed totoo ya angaro tan nanlingkor ed si Jehova.
Alimbawa, walay laki a manngaran na Daniel a nanayam diad Babilonia. Dakel a totoo diman so ag-angaro ed si Jehova. Nanggawa ni ingen iray totoo na ganggan a dusaen so siopaman a manpikasi ed si Jehova a Dios. Balet agtinmunda si Daniel a nanpikasi ed si Jehova. Antam no antoy ginawa da ed si Daniel?—
On, si Daniel so imbantak na mauges a totoo diad ungib na saray leon. Bukbukor nen Daniel diman tan walaray narasan a leon. Antam no antoy agawa?— “Say Dios imbaki to so anghel to, tan pinepet to so saray sangi na saray leon,” so inkuan nen Daniel. Sikatoy agbalot asakitan! Saray anghel so makapanggawa na makapakelkelaw iran bengatla parad saraman so manlilingkor ed si Jehova.
Insan walay panaon sanen nipriso si Pedro. Natandaan mo a si Pedro et kaaro na Sankamaongan a Managbangat, si Jesu-Kristo. Aglabay na arum a totoo so imbaga nen Pedro ed sikara a si Jesus et Anak na Dios. Kanian impriso da si Pedro. Babantayan na saray sundalo si Pedro pian seguroen dan sikatoy agmakabulos. Wala ta’y makatulong ed sikato?—
Si Pedro so nauugip tan walad pegley na duaran guardia, tan akagolonggolong iray lima to. Balet ibabaga na Biblia: ‘Nia! sinmabi so sakey ya anghel nen Jehova, et sakey a silew niliwawaan to so prisoan. Et diniwit to si Pedro ed diking et binangon to a kuanto, “Alagey kan tampol!”’
Insan nakal iray golonggolong ed lima nen Pedro! Tan inkuan na anghel ed sikato: ‘Mankawes ka, isulong mo iray sandalyas mo, tan tumbok moak.’ Ag-ira napatunda na saray guardia lapud si Pedro so tutulongan na anghel. Insan akasabi ira ed balatyang a puerta, et walay nikaduman agawa. Linmukas a bukor so puerta! Si Pedro so imbulos na anghel pian nitultuloy toy manpulong.
Kasin sikatayo met so natulongan na saray anghel na Dios?— On, natulongan da itayo. Kasin kabaliksan na saya ya ag-itayo la napasakitan?— Andi, ag-itayo protektaan na saray anghel no manggawa itayo na saray makapuy. Balet anggano agtayo manggawa na saray makapuy, nayarin siansian nasakitan itayo. Ag-imbaga ed saray anghel ya amperen da iya. Imbes, walay nikaduman pagagawa na Dios ed sikara.
Ibabaga na Biblia so nipaakar ed sakey ya anghel a mangibabaga ed totoo ed amin a pasen a mandayew ed Dios. (Apocalipsis 14:6, 7) Panon itan ya ibabaga na anghel? Kasin ibabando to manlapud tawen ta pian sikatoy narengel na amin?— Andi, imbes, saray papatumbok nen Jesus diad dalin so mangitotongtong ed arum nipaakar ed Dios, tan sikaray igigiya na saray anghel ed kimey da. Seseguroen na saray anghel a saraman so talagan malabay a mangamta nipaakar ed Dios et nawalaan na tsansan makarengel. Makapibiang itayo ed satan a panagpulong, tan sikatayoy tulongan na saray anghel.
Panon to balet no saray totoo ya agmangaaro ed Dios et guloen da itayo? Panon to no ipriso da itayo? Kasin sikatayoy ibulos na saray anghel?— Nayarian da. Balet aliwan ontan so naynay a gawaen da.
Si Pablo a patumbok nen Jesus so apriso met. Sikatoy manbiabiahe ya akalugan ed barko legan na maksil a bagyo. Balet sikatoy ag-imbulos a tampol na saray anghel. Lapud walaray arum a totoo a kaukolan dan narengel so nipaakar ed Dios. Inkuan na sakey ya anghel: “Agka antakot, Pablo; kaukolan ya ompatnag ka ed arap nen Cesar.” On, si Pablo so kaukolan ya iyakar ed manuley na mundo a si Cesar ta pian sikatoy napulongan nen Pablo. Naynay ya amta na saray anghel no iner so kawalaan nen Pablo, tan sikatoy tinulongan da. Sikatayo met so tulongan da no talagan manlingkor tayo ed Dios.
Wala ni importantin kimey a gawaen na saray anghel, tan magano da lan gawaen itan. Magano la so panaon na Dios pian deralen iray marelmeng a totoo. Amin ya agmandadayew ed tuan Dios so naderal. Saraman so mangibabagan agmanisia ed saray anghel lapud sikaray agda nanengneng et napaneknekan lan nalilingo ira.
Antoy kabaliksan na satan ed sikatayo?— No wala itayo met ed dapag na saray anghel na Dios, tulongan da itayo. Balet kasin wala itayo ed dapag da?— On no manlilingkor itayo ed si Jehova. Tan no manlilingkor itayo ed si Jehova, ibaga tayo ed arum a totoo a sikaray manlingkor met ed sikato.
Pian dakel ni naamtaan no panon a saray anghel so mangaapekta ed kabibilay na totoo, basaen so Salmo 34:7; Mateo 4:11; 18:10; Lucas 22:43; tan Gawa 8:26-31.


text:
Hay (Nabi a) khakayokos!
Tindgn ka (so sambayang), ko kagagawii inonta so mayto, -
Kalookan oto, - odi na koranging ka oto sa mayto,
O di na lawaning ka skaniyan; go phiyapiyaing ka matiya so Qor´an sa malanat a kabatiya.
Mataan! a Skami na thoronan Ami ska sa katharo a mapnd.
Mataan! a so pkhaadn a amal ko kagagawii na giyoto na tanto a somasagat ko pamikiran, go marayag so katharo.
Mataan! a sii ko kadawndaw na adn a tmbang ka a mala:
Na tatadming ka so ngaran o Kadnan ka, go tholabos ka sii Rkaniyan sa totoo a katholabos, -
Kadnan o sbangan ago so sdpan: da a tohan inonta Skaniyan na kowaang ka Skaniyan a Sasarigan.
Go phantanging ka so gi iran tharoon go awaing ka siran sa kaawa a maliwanag;
Go botawani Akong ka a goso miyamanaplis a piyamgan sa limo, go pakaplagidang ka siran sa mayto.
Mataan! a adn a zisii Rkami a manga patong, ago kadg,
Go pangn´ngkn a pakabakg, go siksa a malipds!
Sii ko alongan a linogn so lopa ago so manga palaw, go mabaloy so manga palaw a pthad a pkhaanas.
Mataan! a Skami na siyogo an Ami skano sa sogo, a saksi rkano, lagid o kiyasogo i Ami ko Pir´awn sa sogo.
Na siyangka o Pir´awn so sogo; na siniksa Ami skaniyan sa siksa a maylot.
Na andamanaya i kapakalidas iyo amay ka mongkir kano ko alongan a khabaloy Niyan so manga wata a manga loks?
So langit na manga bbngkag sa sabap rkaniyan. Miyabaloy so diyandi rkaniyan a mapnggolawla.
Mataan! a giyaya na pananadm: Na sa taw a khabaya na mbaal sa lalan ko Kadnan iyan.
Mataan! a so Kadnan ka na katawan Iyan a mataan! a ska na pthindg ka ko korang ko dowa ko tlo bagi ko kagagawii, go so kalooki ron go so ika tlo ron bagi, go so salompok ko siran a manga pd ka. Na so Allah na tatakdirn Iyan so gagawii, ago so dawndaw. Katawan Iyan a di niyo to khaitong, na piyakatawbat kano Niyan na batiyaa niyo so malbod (rkano) ko Qor´an, katawan Iyan a khabaloy so sabaad rkano a pkhakasakit, go so manga pd na pphlalakaw siran ko lopa, a gii siran mbabanog ko kakawasaan o Allah, go so manga pd na gii siran makimbonoay ko lalan ko Allah. Na batiyaa niyo so malbod on, go pamayandgn iyo so sambayang, go tonaya niyo so zakat; go pagotangi niyo so Allah sa otang a mapiya. Na sadn sa mipakawit iyo a rk o manga ginawa niyo a mapiya na khatoon iyo to sii ko Allah, giyoto i lbi a mapiya, go lbi a mala a balas. Na pangni kano sa maap ko Allah. Mataan! a so Allah na Manapi, a Makalimoon.


text:
PARTE 11
Kasin Dedengelen Itayo nen Jehova?
Talagan dedengelen na Dios so pikakasi tayo. 1 Pedro 3:12
Si Jehova so “Dumerengel na pikakasi.” (Salmo 65:2, NW) Labay ton impapuso so pitongtong tayo ed sikato.
Si Jehova labat so pampikasian.
Dakel so nayari tayon ipikasi. 1 Juan 5:14
Ipikasin nagawa so linawa na Dios ed tawen tan diad dalin.
Kerewen ed si Jehova a tulongan to kan manggawa na maong. Nayarim met ya ipikasi so nipaakar ed naakan, trabaho, panayaman, kawesen, tan kasil na laman.
Manpikasi diad ngaran nen Jesus pian ipanengneng a papablien moy ginawa to parad sika.
Manaral Ni
MAONG A BALITA YA NANLAPUD DIOS!
Panon Kan Onapit ed Dios?
Amtaen no kasin dedengelen na Dios so amin a pikakasi, no panoy nepeg ya pampikasi tayo, tan no anto ni ray nagawaan tayo pian onapit itayod Dios.